text:
9 Hlakola 2007
Sepikara sa Seboka sa Maloko a Palamente;
Modulasetulo wa Khansele ya Setšhaba ya Diprofense;
Motlatšasepikara wa Seboka sa Maloko a Palamente le Motlatšamodulasetulo wa NCOP;
Motlatšapresidente wa Repabliki;
Baetapele ba ba hlomphegago ba mekgatlo ya dipolotiki le Maloko ao a Hlomphegago a Palamente;
Ditona le Batlatšatona;
Moahlodimogolo wo a hlomphegago le maloko a tshepetšo ya toka;
Dihlogo tša Ditirelo tša Tšhireletšo;
Mmušiši wa Panka ya Risefe;
Mopresidente Nelson Mandela le Mohumagadi Graca Machel;
Mopresidente F.W. de Klerk le Mohumagadi Elita de Klerk;
Ditonakgolo tše di kgethegilego le Diboleledi tša Diprofense tša gaborena;
Boramotse le baetapele ba tshepetšo ya rena ya mebušo ya selegae;
Baetapele ba gaborena ba setšo ba ba hlomphegago;
Dihlogo tša ditho tša mmušo tše di thekgago temokrasi ya rena ya molaotheo;
Balaodikakaretšo le baetapele ba bangwe ka tirelong ya setšhaba;
Bahlomphegi, Batseta le Dikomišinare tše di phagamego;
Baeng ba ba kgethegilego, bagwera le balwelatokologommogo;
Batho ba Afrika Borwa:
Ge a hlokofala, re be re tseba gore Mama Adelaide Tambo e be e se kgale a lokollotšwe bookelong. Empa ka lebaka la gore re be re tseba gore o na le moya wa tšwelopele le phišegelo ya go lwela go phela makgatheng a batho ba bangwe, re be re ikemišeditše go mo amogela gammogo le maloko a mangwe a lapa la gagwe bjalo ka baeng ba rena moketeng wo wa kgwedi ya Phato. Eupša ga go a ka gwa ba bjalo.Â
Ka moswane re tla be re laelana le yena ka ge re mmoloka. O tla ba le rena ka moya ka ge ka kgwedi ya Diphalana ngwageng wona wo re tla be re keteka mengwaga ye 90 ya go belegwa ga monna wa gagwe, papago bana ba gagwe, molekani wa gagwe, mogwera wa gagwe le morwa wo a tsebegago wa setšhaba sa gaborena, e lego Oliver Reginald Tambo. Gape re iša matshedišo a rena go lapa la gaTambo.
Le ge go le bjalo, ke thabile kudu go tsebiša gore magareng ga rena mesong ye re na le Mohlomphegi Albertina Luthuli, morwedi wa Mogapasefoka sa Nobel Peace wa mathomo, Inkosi Albert Luthuli, woo ngwageng wo re tla bego re gopola lehu la gagwe le bohloko le le diragetšego mengwageng ye 40 ya go feta, re gopola letšatši le bohloko ge re be re begelwa gore o ile a pšhatlaganywa ke terene ye e bego e le lebelong kua mašemong a memoba a KwaDukuza. Lehu la gagwe le be le makatša ebile le tšhoša ka ge bophelo bja gagwe e be e le bja motho wo a eteletšego pele ntwa ya tokologo ye re ipshinago ka yona lehono.
Ke ikgantšha kudu gore Afrika Borwa ya temokrasi e bile le kwišišo le maikarabelo a go Iemoga seo Albert Luthuli le Oliver Tambo e lego sona setšhabeng sa gaborena ka go rea Ditaelo tša Setšhaba tše pedi ka maina a bona - Taelo ya Luthuli, le Taelo ya Bagwera ba O.R. Tambo. Ke a tseba gape gore batho ba ba ilego ba thwalwa go šoma ka tlase ga Ditaelo tša Setšhaba tše di tumilego ba ikgantšha kudu ka seo.
Ke thabile gape go amogela Kgobokanong ye balwelatokologo ba Mogwanto wa Basadi wa 1956 le Merusu ya Soweto ya 1976 ba ba dutšego kua lepokising la Mopresidente, gammogo le baemedi ba ba tsebegago go tšwa diprofenseng tša rena ka moka, bao ba šišintšwego ke Dipikara tša Diprofense go ba karolo ya baeng ba bohlokwa ba ba kgobokanego mo lehono.
Mmušo wa batho ba Afrika Borwa wo ke bolelago legatong la wona lehono, bjale ka ge ke hlomphilwe go dira bjalo le mengwageng ya go feta, o hlotšwe ka 2004 morago ga Dikgetho tša Kakaretšo tša ngwaga woo. Kgweding ya go feta kua Lekgotleng goba go Bosberaad ya ngwaga ka ngwaga e lego ka kgwedi ya Pherekgong, Kabinete ya Setšhaba ye e emego ntlhohlong ya tshepetšo ya taolo ya mmušo ye re laolago go ya ka yona, e ile ya bontšha gore kopano ya yona e laetša bogare bja bophelo bja mmušo wo o hlotšwego morago ga dikgetho tša rena tša 2004.
Morago ga go kwišiša se, go bile pepeneneng gore re swanetše re ipotšiše se - go bile le kgatelopele ya mohuta mang maitekong a rena a go fihlelela maikemišetšo ao re tshepišitšego setšhaba gore re ikemišeditše go a fihlelela, e lego lebaka leo batho ba gaborena ba ilego ba re fa maatla ao a se nago mellwane a go laola naga ya gaborena go tloga ka 2004 go ya dikgethong tše di latelago tša 2009! Ka tumelelo ya lena, ke rata go boela moragonyana, gomme ke gopole seo re se boletšego ka 2004 bjalo ka baemedi ba batho ba gaborena, ke bolela makgatheng a bagwera ba rena go tšwa lefaseng ka moka bao ba bego ba kgobokane tulong ya mmušo kua meagong ya Union Buildings ka Tshwane ka Letšatši la Tokologo, moketeng wa mengwaga ye 10 ya tokologo ya rena, bao ba kgathilego tema Pewong ya Mopersidente wa Repabliki wo a kgethilwego ke Palamente ya rena, ka go hlompha thato ya batho ye e bontšhitšwego ka mokgwa wa setemokrasi nakong ya dikgetho tša ngwaga wa 2004.
Moketeng woo re boletše ka boripana gore:
"Ke kgale naga ya gaborena e le gare ga se ebile e tsebja ka dilo tše dibe le tše di sa kgahlišego setšhaba ...
"E be e le lefelo leo ge o belegwe o le mothomoso e be e le thogako ya bophelo ka moka. E be e le lefelo leo ge o belegwe o le motho wo mošweu e be e le go šikara morwalo wa letšhogo le lehloyo le le iphihlilego ... "E be e le lefelo la go se tshepane, moo monkgo wa bodiidi, dikelelatšhila tše di bulegilego, ditšhila tše di bodilego, ditšhilo tše di sa šomego ka tshwanelo, diswantšho tše di sa felego tša mafelo ao a tletšego matlakala a a lahletšwego gohle, di tšerego lehlakore le le bontšhintšego gore go swanetše go kaonafatšwe lefase le lengwe le lebotse la mebila ye e hlwekilego, le ditsela tše di tletšego dikgong, le matšoba ao a khukhušago go kaonafatša botala le bjang bjo bo opelago, le dinonyana le dintlo tše di swanetšego dikgoši le dikgošigadi, le mmino wa go ba le molodi, le lerato.
"E be e le lefelo leo go dula mafelong a mangwe e be e le tsela ya go bitša ba bangwe gore ba go hloriše goba go ikemišetša go hloriša batho ba bangwe, moo go bego go le pepeneneng gore baagišani ba gago ba tla ineela dinotaging le diokobatšing e le tsela ya go fokotša bohloko bja bophelo, mo batho ba bego ba tseba gore maphelo a bona a ka se boele sekeng ntle le dipolayano, le go katwa le dintwa tše dišoro ntle le lebaka. "E be e le lefelo moo go dula dikarolong tše dingwe tša naga e be e le go ipshina ka polokego le tšhireletšo ka lebaka la gore go bolokega e be e le go šireletšwa ke maboto a matelele, difentshe tše di nago le mohlagase, dimpšha tša go leta metse, go bonagala ga maphodisa lifelong le mašole ao a ikemišeditšego go šireletša bao e bego e le barena ba rena ka go šomiša dithunya le dikanono le difofane tše di bego di tla nišetša pula ya lehu go bao ba lekago go šerekanya khutšo ya barena...
"Re kgobokane mo lehono, ka Letšatši la Tokologo, ka lebaka la gore ka nako ye, batho ba gaborena, gammogo le dipilione tša batho lefase ka moka, bao e lego bagwera ba rena ntweng le bao baeng ba rena ba ba hlomphegago ba ba emetšego, re tšere sephetho sa gore - dilo tša mohuta woo ka moka di swanetše di fele! ...
"Re kgothetše kudu gore Dikgetho tša rena tša Kakaretšo tše di swerwego dibekeng tše pedi tša go feta di tiišeleditše boineelo bja batho ba gaborena, go sa lebelelwe mohlobo wa motho, mmala le morafe, gore re šome mmogo go aga Afrika Borwa ye e hlaloswago ke toro ye e swanago...
"Ga go na bothata bjo bogolo bja setšhaba bjo bo ka rarollwago ntle le gore go hlolwe mešomo le go fokotša le go fediša bodiidi. Se se ama dilo ka moka, go tloga go mpshafatšo ya maphelo a batho ba gaborena, go ya phokotšong ya bosenyi, go phagamiša maemo a thuto ya go bala le go ngwala le ya thutadipalo, le go bulela batho bohle mejako ya thuto le setšo... "Re holofetša bagale le basadi ba bagale, gammogo le lena, bagwera ba rena go tšwa lefaseng ka moka, gore re ka se ke ra eka tshepo yeo le re filego yona go re šupetša kgonagalo ya go fetola Afrika Borwa go ba naga ya temokrasi, ye e nago le khutšo, ye e sa kgethollego batho go ya ka mohlobo, ye e sa kgethollego go ya ka bong le naga ya go ba le tšwelopele, ye e ineetšego torong e tee ya poelanyo ya setšhaba.
"Mošomo wa go aga Afrika Borwa o thomile. Mošomo wo o tla tšwela pele le Ngwagašomeng wa Bobedi wa Tokologo ya rena." Mengwageng ye masomehlano ya go feta, ge ba be ba itokišetša go beakanyetša Kgobokano ya Batho, moo go amogetšwego Tšhatha ya Tokologo, balwelatokologo ba nakong yeo ba rile, "A re boleleng mmogo, ka moka ga rena mmogo - MaAfrika, MaYuropa, MaIndia le Batho ba mmala ... batho ka moka ba Afrika Borwa ...A re boleleng mmogo ka tokologo. Le ka lethabo le le tla tlago go banna le basadi ge ba phela nageng ye e lokologilego".
Lehono re swanetše re mpshafatše boithaopo bja rena, go boledišana ka tokologo, go šoma mmogo go fihlelela lethabo leo batho bohle ba tla bago le lona le le tla tlišwago ke tokologo, go šoma mmogo go aga Afrika Borwa ye e hlaloswago ke toro ye e swanago, go bolela, mmogo, le ka ditiro - go emiša dilo ka moka tše di dirilego naga ya gaborena gore e be go tšona le go emela dilo tše dintši tše dibe le tše di sa kgahlišego setšhaba! Re swanetše go tšwela pele go šoma ka tsela ye re boletšego ka yona nakong ya ge mmušo wo o bušago o tšea marapo, re tseba gabotse gore "ga go na bothata bjo bogolo bja setšhaba bjo bo ka rarollwago ntle le gore go hlolwe mešomo le go fokotša le go fediša bodiidi", le gore "ntwa ya go fediša bodiidi e bile gape e tšwela pele go ba karolo ye bohlokwa ya maiteko a setšhaba a go aga Afrika Borwa e mpsha".
Go šoma go ya bohlokwa bja go ya pele ka lebelo ka mo go kgonegago go aga Afrika Borwa ye e hlaloswago ke toro ye e swanago, mmušo wa rena o ineetše go se, go šoma le MaAfrika Borwa ka moka, go thakgola mananeo ao a nabilego ao maikemišetšo e lego:
- go hlatloša mokgwa wa dipeeletšo ka Ekonoming ya Pele;
- go fokotša ditshenyegelo tša go dira kgwebo ka nageng ya gaborena;
- go tšwetša pele kgolo ya lekala la dikgwebo tše dinnyane le tša magareng;
- go akgofiša tshepetšo ya tlhabollo ya mabokgoni;
- go kaonafatša mokgwa wa go romela ntle, šedi e kgolo e bewa go ditirelo le dithoto tše di tšweleditšwego;
- go oketša tšhomišo ya ditšhelete dinyakišišong tša saense le tlhabollo ya saense;
- go thakgola mananeo ao a nabilego a go šogašogana le ditlhohlo tša Ekonomi ya Bobedi;
- go thakgola mananeo ao a nabilego ao a tla netefatšago matlafatšo ya bathobaso dikgwebong;
- go tšwela pele ka mananeo a go aga tsela ya tšhireletšo ya setšhaba go fihlelela maikemišetšo a go fokotša bodiidi;
- go katološa mokgwa wa go fihlelela ditirelo tša go swana le meetse, mohlagase le botshwelamare;
- go kaonafatša maphelo a setšhaba ka moka;
- go matlafatša lenaneo la dintlo;
- go thakgola ditsela tša tlaleletšo tša go bula phatlalatša mejako ya thuto le ya setšo;
- go kaonafatša polokego le tšhireletšo ya badudi ba naga le ditšhaba ka moka;
- go netefatša gore lekala la setšhaba le rwala maikarabelo a lona bjalo ka mokgathatema wo bohlokwa go kgolo, go kagoleswa le tlhabollo ya naga ya gaborena;
- go akgofiša tsela ya go mpshafatša kontinente ya Afrika; leÂ
- go matlafatša go tsenya letsogo ga rena tharollong ya dipotšišo tše dikgolo tše batho ba lefase ba lebanego le tšona.
Sepikara le Modulasetulo;
Ke thabile go bega gore go ya ka ye nngwe le ye nngwe ya dintlha tša boineelo bjo, mmušo o tšwela pele go šoma ka boima go netefatša gore dinyakwa tša setšhaba di a fihlelelwa. Ka kakaretšo ya diphesente tše 4,5; ye ke kelo ya kgolo ya ekonomi ya gaborena mengwageng ye mebedi le seripa ya go feta, e lego kelo ya godimodimo go tloga nakong ya ge re hwetša temokrasi ka 1994. Dipeeletšo ka ekonoming, go tšwa lekaleng la setšhaba le la praebete di ile godimo go fihla go diphesente tše 11, le palomoka ya tšhomišo ya infrastraktšha ya lekala la setšhaba e go diphesente e goletše godimo go kakaretšo ya ngwaga ka ngwaga ya diphesente tše 15,8. Lehono, dipeeletšo tša lebaka le le letelele bjalo ka Palomoka ya Ditšweletšwe tša mo gae - e go diphesente tše 18,4 - e godimodimo go tloga ka 1991.
Palo ya batho ba ba thwetšego mešomo e goletše godimo go fihla go seripa sa milione ka ngwaga mo mengwageng ye meraro ya go feta. Re bone tšwelopele ye e swarelelago tlhatlošong ya Bathobaso mererong ya tša ekonomi. Go tloga mo ba bego ba ena le diphesente tše 3 tša boleng bja dikhamphani mmarakeng wa JSE ka 2004, se se goletše godimo go fihla go diphesente tše 5; le palo ya Bathobaso maemong a godimo a bolaodi e goletše godimo go tloga go diphesente tše 24 go ya go palomoka ya diphesente tše 27. Le ge go le bjalo, re swanetše go tšwela pele go ba le pelaelo ka ge dipalopalo tše di sa le fase kudukudu.
Go gatela pele ga ekonomi go re tlišeditše ditlhohlo tše dikgolo. Kgolo ye e makatšago ebile e tšwelago pele ya dinyakwa tša bareki e bontšha kgolo ye botse ya katlego go ralala le setšhaba ka moka; le diprojeke tše dikgolo tša infrastraktšha tše re di hlomago di nyaka gore go be le tšweletšo e kgolo ya dithoto le metšhene. Eupša go tielela ga kgwebo ya boditšhabatšhaba go bontšha gore ga re a atlega maitekong a go aga mabokgoni a go tšweletša dithoto tša bareki le tša go dira kgwebo tšeo ekonomi ya rena e di hlokago. Le ge mekitlana ya ka gae e goletše pele ka kelo ya go swana le ya ditseno, taba ya gore MaAfrika Borwa ga ba beeletše kudu e ra gore re swanetše go go hwetša thekgo ya dipeeletšo go tšwa dinageng tše dingwe. Go fetogafetoga go go tšwelago pele ga tšhelete ya rena ga go a tliša dipoelo tše di botse intastering ya diromelwantle.
Mengwageng e meraro ya go feta, ekonomi e hlotše mešomo ye e ka bago milione o tee le seripa. Se se a kgothatša ka gore go tloga go Mopitlo 2005 go fihla go Mopitlo 2006 fela, go hlotšwe mešomo e 300 000 ka lekaleng la mešomo go sa balwe tša temo, gomme se se bontšha kgolo ya diphesente tše e ka bago tše 4. Karolo e nnyane ya mešomo ye e bile dibaka tša mešomo ya lebaka le letelele ye e hlotšwego ke Lenaneo la Katološo ya Mešomo ya Setšhaba. Eupša ga go na pelaelo ya gore lenaneo le le tla matlafatšwa le gore le swanetše le matlafatšwe ka pele. Ga go na pelaelo gape ya gore re ka šoma bokaone ge batho ba ka ipereka ka go hloma dikgwebo tše dinnyane le dikgwebopotlana. Ka ge re lebeletše gore bontši bja batho ba ba sa šomego ke baswa, re ka šoma bokaone ka go šomiša mekgwa ya go swana le Tirelo ya Bosetšhaba ya Baswa (National Youth Service) le go hlabolla borakgwebopotlana ba e lego baswa.
Re ikgantšha ka gore mabapi le boineelo bja rena bja go aga setšhaba se se hlokomelago, go tloga ka 2004 re kgonne go kaonafatša tsela ya go neelana ka ditirelo gammogo le merero ye mengwe ye e amago meputso ya setšhaba. Mola palo ya batho ba ba holegago go tšwa go dimphiwafela e fihlile go dimilione tše 8 ka 2004, lehono batho ba Afrika Borwa ba ba topago tša fase ba dimilione tše 11 ba amogela dimphiwafela tše. Go a kgothatša go bona gore palo ya batho ba ba holegago e a oketšegile kudu mo nakong ya kgauswinyana ebile e a laolega ge mananeo a fihla ntlhohlong ya ona. Se se netefatša gore go ba le go swarelela ga lebaka le letelele, le gore go ba le tšhomišo ya didirišwa tša mmušo tše dintši go neelana ka ditirelo tša ekonomi go hlola dibaka tša mešomo le tša kgwebo.
Lenaneo la dintlo le bontšhitše diphokoletšo tše diswa tše di fihlago go 300 000 mo mengwageng e mebedi ya go feta. Le ge go le bjalo, ka ge re leka go mpshafatša khwalithi le go hlama maano a go fihlelela batho bao gabjale ba phaelwago ka thoko ke mananeo a lekala la setšhaba le la praebete, tsela ya go neelana ka dintlo e nanya ka mokgwa wo go bego go se gwa lebelelwa ka gona. Re swanetše re eme ka maoto go fetola seemo se.Ka ge Maloko ao a Hlomphegago a tseba, mengwageng e mmalwa ya go feta re hlamile le go thakgola mananeo ao a fapanego ao maikemišetšo e lego go kaonafatša dinamelwa. Se se akaretša lenaneo la go laolwa ga intasteri ya dithekisi ke mmušo le maithomelo a diprofense bjalo ka Moloto Rail Corridor kua Mpumalanga moo e lego gore mošomo wa go lekola kgonagalo ya se o šetše o thomile, Klipfontein Corridor kua Kapa le projeke ya Gautrain ye e amanywago le tshepetšo ka kakaretšo ya dinamelwa tša setšhaba.
Maiteko a le a mangwe ao a dirago karolo ya maanotshepetšo ao a kwišišegago a dinamelwa tša setšhaba, go kopanywa dinamelwa tša tseleng le tša diporong. Re tla šogašogana le go thakgola mananeo a ka pele go kaonafatša khwalithi ya maphelo kudukudu a bašomi. Tsela ya go hwetša mohlagase, meetse le botshwelamare e kaonafaditšwe. Ka 2005, Afrika Borwa e be e šetše e fihleletše Maikemišetšo a Tlhabollo ya Ngwaga ye sekete (Millennium Development Goal) ka go neelana ka meetse a motheo, moo diphesente di kaonafaditšwego go tloga go 59 ka 1994 go ya go diphesente tše 83 ka 2006. Go ya ka Lenaneo la Tlhabollo ya Dinagakopano (UNDP), Afrika Borwa ke ye nngwe ya dinaga tše mmalwa tše di sa šomišego tšhelete e ntši ditekanyetšong tša sešole go feta tša meetse le tša botshwelamare. Go tšwa mantšung a pego ya
Tlhabollo ya Batho ya UNDP ya 2006:
"... Afrika Borwa e laeditše gore tokelo ya botho ya go hwetša meetse e ka šomišwa bjalo ka tsela ya go matlafatša le go hlahla maanotshepetšo ... Go fetolwa ga tsela ya go hwetša ditirelo tša meetse go go theilwego ditokelong e kgontšhitše naga go katološa mokgwa wa go hwetša ditirelo le go fenya bothata bja go hloka tekatekano go ya ka mohlobo, e lego seo se hlotšwego ke aparteiti, karolo ye nngwe e hlotšwe ke mekgwa ya go šomiša ditokelo". (pp62/63)
Ka nnete, re swanetše go keteka katlego e kgolo ye. Eupša ke nnete gore batho ba dimiione tše 8 ba sa phela ntle le meetse a go nwa. Ba bantši ga ba na mohlagase le botshwelamare. Re ikgantšha ka gore ngwageng o tee fela, re kgonne go fokotša palo ye e šaletšego morago ya go fediša dintlwana tša mekoti mafelong a ka seripa. Re tseleng ya go fediša mokgwa wo wa botshwelamare wa go swabiša mafelelong a ngwaga wo.
Re tla tšwela pele go šogašogana le ditlhohlo tše bjalo ka tsela ya go fediša dilo tše dibe le tše di sa kgahlišego mo nageng ya gaborena gore re kgone go bolela ka tokologo le lethabo le le tlišwago ke go bofologa. Tlhahlobo ya thuto le ya go hwetša mabokgoni e bontšhtše kaonafalo ya maemo a godimo ngwageng wa 2004, le ge e le gore ke ka go nanya. Se se ama maemo a thuto ya go bala le go ngwala, palo ya batho ba ba ingwadišitšego sekolong le palo ya batho ba ba lego dikolong tše di phagamego. Dipalopalo tše di fetogafetogago tša go tšwelela dithutong tša Marematlou di bontšha gore go na le dilo tše dintši tše di swanetšego go dirwa go matlafatša tshepetšo le go netefatša gore go ba le kaonafalo ye e tšwelago pele. Nakong ye, palo ya baithuti ba Marematlou bao ba atlegago dithutong tša Dipalo ka gerata ya godimo e kaonafetše gannyane ge go bapetšwa le ya ngwaga wa 1995. Go sa na le tlhaelelo mabapi le go thakgolwa ga lenaneo la Thuto ya Batho ba bagolo (Adult Basic Education).
Le ge e le gore lenaneo la pušetšo ya mobu le tlišitše go bušetšwa ga naga go batho ba bantši go fihla lebakeng la bjale, re swanetše go bea šedi go melato ye e sa šaletšego morago, moo bontši bja yona e raraganego. Ka letsogong le lengwe, go bile le katlego ye e sa bonalego mabapi le kaboleswa ya naga. Re tla lekola leswa mabaka ao a šitišago se gore lenaneo le le potlakišwe ka tšhoganetšo. Mananeo a ka moka a tša ekonomi le a setšhaba ke karolo ya maanotshepetšo a rena a go fokotša le go fediša bodiidi bjo e sa lego tlhobaboroko go bontši ba batho ba gaborena. Mošomo wo o dirilwego ngwageng wa go feta ke basadi go tšwa go Kopanong ya Basadi ba Afrika Borwa bao ba šomago dikgorong tša mmušo tša go fapafapana, go akaretšwa maeto a go ya dinageng tša go swana le Tunisia le Chile moo kgatelopele e kgolo e šetše e bonagala malebana le go fediša bodiidi, se se šupa tlhaelelo ditshepetšong tša rena ge go lebelelwa se. Go ya ka maitemogelo a baemedi ba, go pepeneneng gore re swanetše re dire tše dingwe tša dilo tše:
- Go hlalosa gabotse seemo sa bohloki (bodiidi) ka nageg ya gaborena;
- Re hlame tatapeisi ya maleba ya malapa ao a hlokago;
- Re hlaole le go tsenya tirišong ditsela tše itšego tše di tla thušago malapa a;
- Re lekole tšwelopele ye e bago gona malapeng a ge mananeo a eba le seabe go ba bofolla diphateng tša bohloki;
- Maemong a, re ahlaahle bohloki ka ditsela ka moka, kudukudu palo e kgolo ya basadi bao ba angwago ke se;
- Go rulaganya le go tsenya mananeo a go lwantšha bohloki go katološa seabe sa wona le go phema tshenyo ya didirišwa le go ba le mananeo a go swana le ao; le
- Go akgofiša tlhahlo ya Badirelaleago ba Malapa maemong a seprofešenale le a thekgo go netefatša gore malapa ao a hlaotšwego a tla thekgwa le go lekolwa ka tsela ya maleba.
Se se tla netefatša gore batho bao ba holegago ka go amogela thušo ya setšhaba ba tla hwetša ditirelo tša mmasepala le dibaka tša mešomo, le go tšwela pele go ela šedi mošomo wa go kgonthišiša gore bontši bja batho ba gaborena ba tlogela go phela ka dimphiwafela gomme ba tsena mmarakeng wa mešomo. Nakong ye, re tla tšwela pele go leka ditsela tše diswa tša go kaonafatša meputso ya setšhaba. Karolo ye bohlokwahlokwa ya maitapišo a a setšhaba e swanetše e be go tiišetša maiteko a mohlakanelwa gareng ga MaAfrika Borwa go kaonafatša gore go be le kwano setšhabeng.
Ngwageng wo wa go ketekwa ga mengwaga e 60 ya Kwano ya Dingaka tša baetapele ba ditšhaba tša MaAfrika le tša MaIndia (AB Xuma, GM Naicker and Yusuf Dadoo), go gopolwa ga mengwaga ye 30 ya go bolawa ga Steve Biko le go gopolwa ga mengwaga e 20 ya ditsebi tša MaAfrikanere ao a ilego a etela kua Dakar go kopana le ANC, taba ya go fapafapana ga batho le kgopolo ye e akaretšago go ba modudi wa Afrika Borwa e swanetše e kwalakwatšwe setšhabeng, ka tsela yeo e tiišetšago go kopana ga rena bjalo ka setšhaba.
Godimo ga fao, go gopolwa ga mengwaga ye 30 ya go fedišwa ga kuranta ya The World le The Weekend World, re swanetše go botšiša potšišo ye - na ka moka ga rena re rwele maikarabelo a rena a go hlola kwano setšhabeng le go tšwetša pele kgopolo ya gore ka moka re phela mo, ka go šomiša semamaretši seo se tla kopanyago setšhaba sa gaborena! Ka mantšu a mangwe, mekgwa ye e nyakegago ya go kaonafatša kwano setšhabeng e ka se dirwe ke mmušo o nnoši. Re swanetše re bolele mmogo bjalo ka MaAfrika Borwa mabapi le tokologo ye re e nyakilego le ye e hlotšwego go tšwa tshenyegong ya setšhaba, gomme re šomele go hwetša lethabo leo le tla tlišwago ke tokologo yeo.
Sepikara le Modulasetulo;
Ke na le bonnete bja gore le tla dumelelana le nna gore go šoma mmogo go fihlelela lethabo le le tla tlišwago ke tokologo go swana le go ahlaahla bothata bja bosenyi. Go Pampiritšhweu ya RDP ya 1994 re boletše gore:
"Go tšwetša pele khutšo le tšhireletšo go ama batho ka moka. Go tla thewa le go katološwa go maitapišo a setšhaba a go hlola khutšo le go fediša leuba la dintwa leo ditšhaba di lebanego le lona ... moo šedi e kgolo e tla bewago go mehuta ya go fapafapana ya dikgaruru tšeo basadi ba lebanego le tšona...
"Khutšo le go hloka mpherefere wa sepolotiki ke dilo tše bohlokwa maitapišong a mmušo a go hlola tikologo ye e tla re kgontšhago go ba le dipeeletšo... Kgato ya maleba e tla tšewa go fediša go se obamele melao, go thothwa ga diokobatši, go rekišwa ga dithunya go go sego molaong, bosenyi kudukudu tlaišo ya basadi le bana." Bonneteng, re ka se kgone go phumola dilo tše dibe le tše di sa kgahlišego le go hwetša lethabo le le tlišwago ke tokologo ge ditšhaba di sa phela ka letšhogo, di sa iphihlile ka morago ga maboto le difentshe tša meetlwa, di sa belaela ka dintlong tša bona, mebileng le ditseleng tša rena, ba palelwa ke go ipshina mafelong a rena. Go pepeneneng gore re swanetše go tšwela pele le go matlafatša ntwa kgahlanong le bosenyi.
Â
Bjale ka ge re šetše re fetile palo ye e bego e lebeleletšwe ya go thwala maphodisa a 152 000 ka Tirelong ya Sephodisa ya Afrika Borwa, ebile re kaonafaditše lenaneo la tlhahlo, re a amogela gore seabe sa dilo tše ga se hlwa se bonagala gabotse moo batho ka moka ba tla ikwago ba bolokegile ebile ba šireletšegile. Le ge re fokoditše ditiragalo tša bosenyi bjo bo dirwago mebeleng ya batho, kelo ya ngwaga ka ngwaga ya go fokotša ditiragalo tše bjalo ka go utswetšwa, go hlaselwa le dipolao e sa le ka fase ga diphesente tše 7 go fihla go tše 10 tše re bego re di letetše. Gomme ditlaišo tša basadi le bana di tšwela pele go ba maemong ao a sa dumelegego.
Go oketšega ga ditiragalo tša bosenyi bjo bo itšego nakong ya seteraeke sa bašomi ba tšhireletšo e swanetše e re bontšhitše gore intasteri ya tšhireletšo ga se taba ya ka sephiring ya lekala la praebete. Go pepeneneng gore tshepetšo ya taolo ye re nago le yona e a hlaelela. Se se ama ditaba tša go swana le meputso, ditshepetšo ya go lekolwa ga mešomo ya bašomedi, tiišetšo ya methalotlhahli ya dinamelwa tša go rwala tšhelete bjalobjalo. Ye ke ntlha ye re tla e lekolago ngwageng wona wo gore, godimo ga kaonafatšong ya mešomo ya maphodisa, re kgona go hlola tikologo ya go šireletšega yeo setšhaba se e lebeletšego ka tšhomišano le intasteri ya merero ya tšhireletšo ya praebete moo didirišwa tše dintši di tlago šomišwa.
Re tla tšwela pele go leka ka maatla go kaonafatša mešomo ya dikgorotsheko tša rena go fokotša melato yeo e šaletešego morago. Ebile re tla kgonthišiša gore go tšewa diphetho tša go katološa infrastraktšha ya Ditirelo tša Tshokollo, go kaonafatša taolo ya Bolaodi bja Mellwane gammogo le go thakgola ditirelo tša bofaladi le tsela ya go hwetša mangwalo a bofaladi. Bontši bja ditlhaelelo tša go kaonafatša ditirelo tša setšhaba bo hlolwa ke tlhaelelo ya mabokgoni le go se šome ka tsela ya maleba ga ditshepetšo tša go lekola go thakgolwa ga mananeo. Ka fao, nakong ye e re lebišago go 2008, taba ya peakanyetšo le mabokgoni a mmušo e tla ba ketapele lenaneotherong la rena.Â
Â
Se se tšweletšego, gareng ga tše dingwe, bjalo ka karolo e bohlokwa ya maitapišo a go tliša diphetogo ke mokgwa woo bahlankedi ba setšhaba ba amogelago tlhahlo ka gona go tšwa dihlongweng tše di fapanego gammogo le karolo ye e kgathwago ke Institšhušene ya Tlhabollo ya Bolaodi ya SA (SAMDI) yeo e swanetšego go ba moabaditirelo wo mogolo go akaretšwa le karolo ye kgolo ya go hlahlwa ga bašomedi ba setšhaba. Go obamelwa ga melao ke dikgoro tša mmušo kudukudu ge go lebelelwa melao ya ditirelo tša setšhaba le ya taolo ya ditšhelete, go bonala e le tlhakatlhakano. Go pepeneneng gore se se ka se dumelelwe go tšwela pele, le ge re lemoga gore ditsela tša bohlakiši maemong a bosetšhaba le a diprofense di thomile go ngangafala. Ka fao, tsela ya go šomiša tshepetšo ya dikwano tša phethagatšo ya mešomo kudukudu maemong a balaodi bagolwane di bohlokwa kudu.
Mananeo a go kaonafatša mabokgoni mebušong ya rena ya selegae a tšwela pele ka lebelo. Moragonyana ga dikgetho tša mebušo ya selegae ka kgwedi ya Mopitlo 2006, mananeo a go tlhahlo a ile a thakgolwa go hlokomelwa gore diphesente tše 62 tša boramotse ke ba baswa. Se e lego tlhobaboroko ke gore bontšing bja dimmasepala tše, go sa na le dikgoba tše dintši ebile tše dingwe di sa tšwelela tša maemo a bolaodi bogolwane le a diprofešenale. Mohlala, ka kgwedi ya Lewedi ngwageng wa go feta, diphesente tše 27 tša dimmasepala ga di na balaodi; Profenseng ya Northwest palo ya dikgoba tša mošomo maemong a bolaodi bogolwane di be di feta diphesente tše 50; gomme kua Mpumalanga phesente e tee ya balaodi bagolwane e be e šetše e phethile Dikwano tše Bohlokwahlokwa tša Mešomo (Key Performance Agreements).
Re tla tšwela pele go ahlaahla ditlhohlo tše ebile re tla tšea magato a maleba, ao a laolwago ke Lenaneothero la Maanotshepetšo a Mengwaga e Mehlano la Mebušo ya rena ya Selegae (Five Year Local Government Strategic Agenda), leo le akaretšago go thuša ka sebele dimmasepala ka go šomiša dibopego tša bosetšhaba le tša diprofense, go romelwa bašomedi mafelong a mangwe go akaretšwa baithaopi ba seprofešenale go tšwa setšhabeng, le go matlafatša Dikomiti tša Diwoto - diphesente tše 80 di šetše di hlaotšwe nageng ka bophara.
Lenaneo la go tswakaganya ditsela tša dipeakanyetšo go ralala le makala a mmušo [e lego National Spatial Development Perspective, Maanotshepetšo a Kgolo le Tlhabollo ya Diprofense (Provincial Growth and Development Strategies) le Maano ao a Kopantšwego a Tlhabollo (Integrated Development Plans) a tšwela pele, le diprojeke tša makgoladitsela go ruma tomaganyo di a dirwa dileteng le metsesetoropong ya gaborena e 13. Diprojeke tše tša makgoladitsela di swanetše di rungwe mafelelong a ngwaga wo. Ke ntlha ye re e kgantšhago ka yona gore palo ye e fetago seripa ya diIete le metsesetoropo e šetše e swere Dikopano tša Dihlogo tša Mebušo mererong ya Kgolo le Tlabollo, gomme dilete le metsesetoropo tše di sa šaletšego morago di ikemišeditše go ruma tshepetšo ye mafelelong a kgwedi ya Hlakola. Se se tla bontšha tšhomišano magareng ga bakgathatema ka moka ba setšhaba mabapi le go akgofiša tlhabollo ya ekonomi ya selegae.
Maloko ao a Hlomphegago;
Ke rata go tšea sebaka se moketeng wo go iša ditebogo tša ka go Motlatšapresidente Phumzile Mlambo-Ngcuka mabapi le taolo ye e kgahlišago ye a e bontšhitšego mokgweng wa go thakgola lenaneo la Maitapišo a Kgolo ye e Potlakišitšwego ebile e tla holago batho bohle (AsgiSA), ka go šoma le Ditona le Ditonakgolo tšeo e lego maloko a Sehlophatšhomo, seo maikemišetšo e lego go ahlaahla merero ye itšego ye e swanetšego go ahlaahlwa go kgonthišiša gore go ba le maemo ao a phagamego a dipeeletšo le go hlola mešomo gammogo le merero ye e amago tlhabollo ya mabokgoni le go šoma ka tsela ya maleba ga tshepetšo ya mmušo.
Re leboga kudu go tsenya letsogo ga Malokophethiši le balaodi bagolwane ba ditirelo tša setšhaba go ralala le makala ka moka a mmušo malebana le go eta pele lenaneo le go thakgola lenaneo la mmušo ka kakaretšo. Se se bohlokwa kudu maitapišong a rena a go fediša bobe le dilo tše di sa kgahlišego setšhabeng sa gaborena gore re kgone go bolela ka tokologo gammogo le lethabo leo le tlišwago ke go lokologa.
Malebana le se, gore re kgone go akgofiša tsela ya go thakgola lenaneo la AsgiSA, go tlaleletša mananeo a ngwaga ka moka ao a tsebišitšwego ngwageng wa go feta, ngwageng wo mmušo o tla:
Kgatelopele ye e bilego gona malebana le go tliša diphetogo Dikholetšheng tše di Phagamego tša Thuto le Tlhahlo (FET Colleges) di hlotše kgonagalo ya go katološwa ga palo ya bašoma-ka-matsogo bao ba šetšego ba le gona. Go thoma ngwageng wo, didirišwa di tla abja go neelana ka thušo ya ditšhelete go batho bao ba amogelago tlhahlo, bao ba itopelago tša fase ba ba tla bego ba ithuta dikholetšheng tše.
Ka nako yona ye, re tla rarolla ka potlako thankga ya go rwala maikarabelo ke makala a setšhaba le a profense mabapi le taolo ya tshepetšo ya FET. Re tshepa gore maitapišo a rena a go hlola dibaka a tla romela molaetša kudukudu go baswa, gore mabokgoni a go šoma ka diatla a bohlokwa kudukudu kgolong ya ekonomi go swana le mangwalo a mangwe a thuto. Morago ga dikopano tše di tseneletšego magareng ga mmušo le baetapele ba diyunibesithi tša gaborena, go fihleletšwe kwano ebile go tšerwe diphetho malebana le didirišwa tše di hlokegago go kgonthišiša gore go neelanwa ka mabokgoni ao a hlaelelalgo.Â
Ka tsela ye, re rata go leboga tema yeo e kgathilwego ke Maano a Mohlakanelwa a go Hwetša Mabokgoni [Joint Initiative on Skills Acquisition (JIPSA)], yeo e kopanyago mmušo, kgwebo, bašomi, dihlongwa tša tlhahlo le tše dingwe.
Bjalo ka ge Maloko ao a Hlomphegago a tseba, re okeditše ka tsela ye e makatšago palo ya dikolo tšeo bana ba sego ba swanela go lefelela thuto. Gore re tšweletše infrastraktšha ye le mananeo a mangwe re tla laolwa ke boineelo bja rena go kgonthišiša gore Sebjana sa Lefase sa FIFA sa 2010 ke sa maemo a godimo. Re rata go leboga Komiti ya Selegae ya Dithulaganyo (LOC) gammogo le bašomišanimmogo ba bangwe mabapi le mošomo wo mobotse wo ba o dirago.
Go pepeneneng gore, go netefatša gore MaAfrika Borwa ka moka ba ipshina ka lethabo le le tla tlišwago ke ekonimi ye e golago, mekgwa ye le ye mengwe e swanetše e felegetšwe ke lenaneo le le matlafetšego go ahlaahla ditlhohlo tše di tlišwago ke Ekonomi ya Bobedi. Ka lebaka la se, wona ngwageng wo, re tla dira dilo tše di latelago: Â
Maloko ao a Hlomphegago;
Mananeo a ekonomi ao re boletšego ka wona a bopa karolo ya kwalakwatšo yeo MaAfrika Borwa ka moka a tla kgathago tema go yona go fokotša bodiidi le go hloka tekatekano setšhabeng sa gaborena. Go rena se ga se fela tsela ya go bontšha gore kgatelopele ya temokrasi ya rena e swanetše go elwa ka dikgato tše di bonalago tše re di tšeago go kaonafatša khwalithi ya maphelo a bontši bja setšhaba sa gaborena se se lego mathateng. Gore re kaonafatše mananeo a setšhaba ao re a thakgotše mengwageng ya go feta, ngwageng wo re ikemišetša go ruma mošomo wo re šetšego re o thomile wa go fetoša tshepetšo ya rena ya tšhireletšo ya setšhaba gore go tsebišwe ditsela tše diswa ka dikarolwana ka pele ka mo go ka kgonegago. Karolo ye bohlokwa kudu ya diphetogo tše ke mošomo wa go thiba tlhaelelo yeo e laeditšwego Pegong ya 2002 ya Komiti ya Dinyakišišo mabapi le Tshepetšo ye e nabilego ya Tšhireletšo ya Setšhaba ka Afrika Borwa. Se se ra gore motheo wa merero ye e amago meputso ya lekala la rena la tšhireletšo ya setšhaba e a hlaelela goba ga e tshepagalele palo e kgolo ya bašomi.
Molawana wo o hlahlago tebanyo ye ke gore, go tlaleletša thušo ya setšhaba yeo e bontšhwago ke tekanyetšo ya mmušo, re swanetše re lekole matseno a tshepetšo ya tšhireletšo ya setšhaba malebana le meputso ye e theilwego godimo ga motheo wa go hlola kwano setšhabeng.  Se se tla ra gore MaAfrika Borwa ka moka a tla ipshina ka go ba maloko a tshepetšo ye e swanago, tshepetšo ya maleba ya taolo ya diinšorentshe tša setšhaba, moo e lego gore batho bao ba hwetšago meputso ya godimo ba tla tšwela pele go beeletša go dikhwama tša praebete mabapi le ditšhelete tša morago ga go tlogela mošomo le tša inšorentshe. Dipoledišanong tše di bilego gona mmušong, go bile le kwano ya gore dikarolwana tša tshepetšo ye di swanetše go akaretša dilo tše di latelago:
Tona ya Merero ya Ditšhelete o tla fa ditaba tše šedi gape nakong ya ge a neelana ka Polelo ya Ditekanyetšo. Se re swanetšego go se thalelela ke gore ge re fetša ka meputso ya ditirelo tša tšhireletšo ya setšhaba, mmušo o tla swara ditherišano tše di tseneletšego le makala ka moka a setšhaba, ka o tee ka o tee goba ka go šomiša NEDLAC.
Godimo ga se, re thomile go lekola ditsela tša go fihlelela bana bao ba lego kotsing ba mangwaga e 14. Lenaneo la rena la ngwaga wo lekaleng la bosetšhaba le tla akaretša:
Mabapi le se, mmušo o ineela go matlafatša lesolo kgahlanong le HIV le AIDS le go kaonafatša tsela ya go thea dintlha ka moka tša tebanyo ye e nabilego bjalo ka thibelo, tlhokomelo ya ka gae le kalafo. Re tla kgonthišiša gore setswalle se se bopilwego mengwageng ya go feta se a matlafatšwa le gore leanotshepetšo la rena la bosetšhaba leo le kaonafaditšwego twantšhong ya AIDS le malwetši a mangwe ao a fetelago ka thobalano le rungwa ka pele ka mo go ka kgonegago.
Ngwageng wo, re tla ruma maano a nnete a go thakgola ditsela tša mafelelo tša mananeo a rena a go fihlelela dipalo tše re bego re di lebeletše tša go hwetša ditirelo tša meetse ka go lekana ka ngwaga wa 2008, botshwelamare ka 2010 le mohlagase ka 2012. Re tla ruma gape lenaneotshepetšo le mananeo a go ahlaahla merero ye e amanago le kwano ya setšhaba go akaretšwa lenaneotshepetšo le le kwišišegago ebile e le la mohlakanelwa la go lwantšha bodiidi bjalo ka ge re hlalositše, gammogo le go ahlaahla merero ye e amago kopano ya setšhaba, meetlo le boitšhupo.
Sepikara le Modulasetulo, maitapišo a ka moka a swanetše go sepedišwa mmogo le maiteko ao a tšwelago pele a go kaonafatša polokego le tšhireletšego ya setšhaba. Ka tsela ye, mmušo o tla kgonthišiša gore diphetho tše di šetšego di tšerwe mabapi le go tiišetša ntwa ya rena kgahlanong le bosenyi di tla phethwa ka tsela ya maleba. Tlhohlo yeo re lebanego le yona ya go rarolla ntlha ye ga e ame dipholisi le gannyane.
Gabotsebotse, se se nyakegago ke peakanyetšo ya maleba, go ba le khuetšo go batho le boetapele bja batho phethagatšong ya molao, bohlodi le bašomedi ba ditirelo tša tshokollo, le bahlankedi ba tša molao. Palo ye e makatšago ya bahlankedi ba mmušo ba bontšhitše leboeletša gore ba ikemišeditše go neela maphelo a bona le go itima nakonyana e nnyane yeo ba ka kgonago go ba le yona go ba le malapa a bona e le tsela ya go šireletša tokologo ya rena le tšhireletšego ya rena.
Godimo ga mananeo ao a tšwelago pele ao re šetšego re a thakgotše, ngwageng wo mmušo o tla:
Bjalo ka ge re šetše re boletše, mekgwa ye le ye mengwe e tla atlega fela ge re aga setswalle sa nnete se se tielelago le ditšhaba tša gaborena le magareng ga ditšhaba le maphodisa go dira gore bophelo bja dinokwane bo be boima le go feta.   Â
Malebana le se, re kgahlilwe ke sephetho sa baetapele ba dikgwebo le ba bodumedi ge ba tšwela pele go matlafatša ditswalle le go neelana ka nako ya bona le didirišwa go matlafatša ntwa kgahlanong le bosenyi. Mmušo o tla kgatha tema ya wona go netefatša gore ditswalle tše di a šoma, ebile re tla šoma mmogo go rwala maikarabelo a go šireletša badudi ba naga ya gaborena.
Ke swanetše go hlalosa maemong a gore Kgoro ya Polokego le Tšhireletšo le Tirelo ya Maphodisa ba šomana le ditsela tše dingwe tša go kaonafatša ditsela tšeo ba šomago ka gona le tsela ya maleba ya go šoma ga Diforamo tše bohlokwa kudu tša Sephodisa sa Setšhabeng (Community Police Forums).Â
Sepikara le Modulasetulo;
Go tšwela pele go kaonafatša tsela ya go neelana ka ditirelo setšhabeng, mmušo o tla matlafatša mabokgoni a wona le tsela ya maleba ya go dira dithulaganyo. Go fihlelela maikemišetšo a, re tla dira dilo tše di latelago ngwageng wo:
Go kaonafatša taolo ya mmušo go ra gore go swanetše go be le tatapeisi ye e kwišišegago ya dipalopalo tša dilo tše di tlišago diphetogo setšhabeng sa gaborena. Mabapi le se, go tla dirwa mehuta ye mebedi ya dinyakišišo tše dikgolo ka 2007. Matšatšing a mabedi a go feta, bašomedi ba ba šomelago ntle ba 6 000 go tšwa go Statistics South Africa ba phatlaletše le naga ya gaborena go ya go kgoboketša tshedimošo malapeng a 280 000 ao a kgethilwego go kgatha tema ka Dinyakišišong tša Setšhaba, e lego dinyakišišo tšeo di tla fago mmušo seswantšho sa maleba mabapi le maemo a badudi ba naga go tšwa karolong ye nngwe le ye nngwe ya naga.
Ka kgwedi ya Diphalana batho ba bangwe ba 30 000 go tšwa malapeng a 8 000 ba tla hlokolwa go kgatha tema dinyakišišong tša bosetšhaba tša mathomo tša ditherišano ka Afrika Borwa, Dinyakišišong tša Bosetšhaba mererong ya Meputso. Batho ba ba 30 000 ba tla šalwa morago, go hwetša kwišišo mererong ya bofaladi, go fetogafetoga ga mebaraka ya mešomo, go falala ga batho mengwaga ya go fapafapana le go hlongwa ga malapa le go kgaogana ga batho. Ke rata go tšea sebaka se go dira boipiletšo go batho ka moka bao ba hlokotšwego go kgatha tema maitapišong a a bohlokwa.
Sepikara le Modulasetulo;
Gareng ga dikatlego tše dikgolo tšeo batho ba Afrika ba bilego le tšona mo mengwageng e mebedi le seripa ya go feta go bile pušetšo ya khutšo kua Sedikong sa Great Lakes. Re ikgantšha bjalo ka MaAfrika Borwa, mabapi le tema yeo batho ba gaborena ba e kgathilego go tliša khutšo ye - go tloga go banna le basadi ba ba šomago Lebothong la Tšhireletšo la Bosetšhaba go fihla go bašomedi ba dihlongwa tša setšhaba le tša praebete bao ba neetšego nako ya bona go kgonthišiša gore toro ya Afrika e fetoga nnete kua nageng ya Patrice Lumumba.
Re tla tšwela pele go šoma le bagolwane ba rena go tšwa DRC, gammogo le Burundi, Comoros le Sudan go netefatša gore khutšo le go hloka mpherefere go re go fihleletšego go tšwela pele ntle le go emiša dikgato tša mohlakanelwa tša go aga ekonomi ka leswa le go hlabolla setšhaba. Le ge go le bjalo, ka ge re na le mafolofolo a go keteka dikatlego tšeo Afrika maitekong a yona a go hlola khutšo le tlhabollogo, re ka se hlokomologe ditlhohlo tše re lebanego le tšona ge re rarollana le dintlha tše di sa lego gona tša dikgogakgogano, kudukudu mokgwa wa go tliša khutšo ka kakaretšo kua Sudan, go akaretšwa seemo sa kua Darfur, Côte d'Ivoire le Somalia.
Mmušo wa gaborena o tla tšea dikgato tša maleba ka ge mabokgoni a rena a re dumelela, go ya ka pitšo ya Yunione ya Afrika go thuša batho le mmušo wa Somalia. Selo se bohlokwa malebana le se ke maiteko ao a tla hlangwago go kgonthišiša gore balwelatokologo ba Somalia ba swanetše go ipopa ngata e tee go hwetša tharollo ye e tla kgotsofatšago batho bohle ya nnete ye e theilwego godimo ga toro ya go boelanya setšhaba.
Ngwageng wo, African Peer Review Forum e tla ruma ditekolo tša yona tša naga ya gaborena. Ke rata go tšea sebaka se go leboga babeamelao, Ditona tša mmušo le dikgoro tša mmušo, mekgatlo ya setšhaba le setšhaba ka kakaretšo mabapi le go tsenya letsogo go ba go dirilego mošomong wo o bego o na le mathata bjalo ka ge e be e le wa moswananoši wo o lekanetšego temokrasi ya rena e mpsha. Re tla tšea magato a maleba go thakgola lenaneo la go re kgontšha go tšea dikgato tše di swanetšego tše di tla hlagišwago ke tekolo ya sehlopha.
Go swana le se, re tla tšwela pele go šomišana le kontinente ya gaborena ka moka le bahlabanimmogo tlhabollong ya naga ya gaborena go akgofiša tsela ya go tsenya tirišong mananeo a NEPAD. Mo kgweding ya go feta, Afrika Borwa e thomile ka maeto a yona a go šoma bjalo ka leloko la motšwaoswere Khanseleng ya Tšhireletšo ya Dinagakopano. Re rata go ineela, legatong la batho ba Afrika Borwa, gore re tla šomišana le dinaga tše dingwe go dira dilo ka moka tša maleba go tšwela pele go tsenya letsogo go hloleng khutšo le tšhireletšo ya boditšhabatšhaba.Â
Mabapi le se, re tla tšwela pele go ama baetapele ba batho ba Palestina, Israele, Iraq, Iran le dinaga tše dingwe tša Middle East le Persian Gulf. Re tla tšwela pele gape go matlafatša dikamano tša rena le dinaga tše dingwe ka mo kontinenteng, bašomišani ba rena go tšwa India, Brazil le People's Republic of China, dinaga tše dingwe tša Borwa, gammogo le Japan, Yuropa le North America. Ye nngwe ya dipotšišo tše bohlokwa kudu tše re tla di šalago morago ke go thongwa ka lebelo ga ditherišano tša WTO tša Doha Development Round. Re na le bonnete bja gore ditharollo tša ditšhitišo tše re nago le tšona di tla hwetšagala le gore ge ditherišano tše di ka tla le ditharollo tše dibotse se se tla hola dinaga tše di hlabollogilego le tše di sa hlabollogago ka go lekana lebakeng le letelele.
Sepikara, Modulasetulo le Maloko ao a Hlomphegago;
Go tloga nakong yeo re filwego maatla a go buša ka 2004, re bile le kgatelopele ye e amogelegago ya go tšwela pele go fetola Afrika Borwa gore e be naga ye kaone. Ga re a swanela ebile re ka se hlokomologe mathata a mantši ao re sa lebanego le wona. Eupša molaetša go tšwa go maitemogelo a rena ka moka ke gore ge re šoma mmogo, re ka kgona ebile re tla atlega go fihleleleng toro ya go swana yeo re ipeetšego yona bjalo ka setšhaba - go aga bophelo bjo bokaone bja batho bohle, nageng yeo e sa hlwego e na le dilo tše dibe goba tše di sa kgahlišego setšhaba.
Lehono re swanetše go bolela mmogo ka tokologo, re na le mafolofolo. Re swanetše re kopanye dihlogo go tsoma "lethabo leo le tla tlago go banna le basadi ge ba phela nageng yeo e lokologilego".
Ga se hlwa re fihla moo. Eupša ga go na motho wo mongwe, ntle le rena, wo a tla kgonthišišago gore toro ye e ba nnete. Ka fao, a re tiišeng re šome, re kwišiša ka botlalo gore mošomo wa go aga Afrika Borwa yeo re e kganyogago ke maikarabelo a tee ao re swanetšego go a abelana.
Ke a leboga.
E ntšhitšwe ke: Kantoro ya Mopresidente
9 Hlakola 2007


c: text/html

text:
African National Congress
African National Congress (ANC) ke mokgatlo wo e lego mmušo wa Afrika Borwa go tloga ka ngwaga wa 1994. ANC e kopane le Congress of South African Trade Unions (COSATU) le South African Communist Party (SACP) go ba tripartite alliance go tloga mathomong a mmušo wa batho ka Mei 1994.
Maloko a thomile mokgatlo wo o bitšwa South African Native National Congress (SANNC) ka 8 Janaware 1912 Bloemfontein, nepo e le go oketša ditokelo tša bathobaso ba Afrika Borwa. John Dube, e bile mopresidente wa pele wa mokgatlo, ge sereti le mongwadi Sol Plaatje e bile yo mongwe wa maloko a pele. Mokgatlo o fetotšwe leina go ba ANC ka 1923, wa thoma lefego la wona e lego Umkhonto we Sizwe ("Spear of the Nation") ka 1961.
Mateng
- 1 African National Congress ke eng?
- 2 NA MAIKALELO LE MAIKEMIŠETŠO A ANC KE AFE?
- 3 NA MOLAOTSHEPEDIŠO WA ANC O LATELA ENG?
- 4 NA MASWAO A ANC A BOLELA ENG?
- 5 NA MAIKARABELO A LELOKO LA ANC KE AFE?
- 6 NA DIPOPEGO TŠA ANC KE DIFE?
- 7 NA SEBOKA SA MAKALA A MARARO KE ENG?
- 8 NA ANC O KA E FIHLELA KAE?
- 9 Ditšhupetšo
African National Congress ke eng?[lokiša | edit source]
- ANC ke seboka sa setšhaba sa go lwela tokologo. E hlomilwe ka 1912 gore e kopanye batho ba Afrika le go eta pele ntwa ya go lwela phethogo ye e bonagalago ya sepolotiki, ya batho le ya ikonomi.
- Mo mengwageng ye masomesenyane ye e fetilego ANC e bile ketapele kgahlanong le ntwa ya semorafe le kgatelelo, gomme e rulagantše masole ao a bego a le kgahlanong le tše ka moka, e kalatša mafase a ka ntle kgahlanong le mmušo wa kgethollo le go lwa ka marumo
- ANC e ile ya fihlelela phenyo ye kgolo go dikgetho tša 1994, fao e ilego ya fiwa borongwa bjo bo tiilego bja go rerišana ka Molaotheo wo moswa wa temokrasi, ka mono Afrika Borwa. Molaotheo wo moswa wo o amogetšwe ka 1996.
- Ka ngwaga wa 1999, ANC e ile ya kgethwa gape go ba mmušo wa setšhaba le wa diprofense ka palo ya godimo ya babouti.
- Melaotshepedišo ya ANC e dirwa ke maloko, gomme boetapele bjo bo ikarabela go maloko
- Boleloko bja ANC bo buletšwe batho ka moka ba Afrika Borwa, ba mengwaga ya go feta ye 18, go sa šetšwe morafe le mmala, gomme batho bao ba swanetše go amogela ditheo, melaotshepedišo le mananeo tša ANC.
NA MAIKALELO LE MAIKEMIŠETŠO A ANC KE AFE?[lokiša | edit source]
- Maikemišetšo a magolo a ANC ke go bopa setšhaba se se kopanego, se se se nago kgethollo ya bong le ya morafe, e bile e le sa temokrasi.
- Se se ra gore go swanetše go ba le tokologo ya batho ba Afrika gagolo ba baso go tšwa go kgatelelo ya sepolotiki le ya ikonomi go kaonafatša bophelo bja batho ba Afrika Borwa, gagolo bao ba tlogago ba diila.
- Go katanela go fihlelela tše, go bitšwa Phetošo ya temokrasi ya Setšhaba
NA MOLAOTSHEPEDIŠO WA ANC O LATELA ENG?[lokiša | edit source]
Tokomane ya Freedom Charter yeo e ilego ya amogelwa ke Kopanokgothekgothe ya Batho ya 1955, ke yona tokomane ya Motheo ya ANC.
Freedom Charter e bolela gore:
- Batho ba tla buša
- Dihlopa ka moka tša merafe di tla ba le ditokelo tše di lekanago
- Batho ba tla abelanwa mahumo a naga
- Lefase le tla abelanwa gare ga bao ba le šomelago
- Batho ka moka ba tla lekana pele ga molao
- Batho ka moka ba tla ipshina ka ditokelo tše di swanago
- Go tla ba le mešomo le tšhireletšo
- Mejako ya thuto le setšo e tla bulelwa bohle
- Go tla ba le dintlo, tšhireletšo le boiketlo
- Go tla ba le khutšo le setswalle
Ka ngwaga wa 1994 ANC e ile ya amogela Lenaneo la Kagoleswa le Tlhabollo (RDP), bjalo ka motheo wo o tlago hlahla ANC go diphethogo tša Afrika Borwa. Mananeo a bohlokwa a RDP ke:
- go fihlelela dinyakwa tša motheo tša batho
- tlhabollo ya bokgoni bja batho
- kago ya ikonomi
- go tliša temokrasi go pušo le naga.
NA MASWAO A ANC A BOLELA ENG?[lokiša | edit source]
- Folaga ya ANC e dirilwe ka methaladi yeo e lekanago ya mmala wo moso, wo motalamorogo le wa gauta. Mmala wo moso o emela batho ba Afrika Borwa bao ba bego ba lwela tokologo mo mengwageng ye mentšhi ye e fetilego. Mmala wo motala o emetše mabu ao a re fago bophelo gape re bile re tšeetšwe wona ke mebušo ya bokoloniale. Gauta e emela diminerale le mahumo a mangwe a naga, ao e lego a batho ka moka, gomme wona a ile a šomišwa fela ke sehlophana se sennyane.
- Maswao a na le lerumo le kotse tšeo di emelago dintwa tša go lwantšha bokoloniale, ntwa ya marumo ya lephaga la sešole la ANC, Umkhonto we Sizwe, le ntwa ye e tšwelago pele ya ANC ya go lwantšha kgatelelo ka sehlopa se sennyane sa morafe. Leotwana le tlogela go Kopanokgothekgothe ya batho, yeo e amogetšego Freedom Charter, gomme lona le emela kopano ya ditšhaba ka moka tša Afrika Borwa go ntwa ya go katanela tokologo. Gape le bontšha setšo sa ANC sa go se kgetholle go ya ka mmala. Seatla se se swerego lerumo se emetše maatla a batho bao ba kopanego ntweng ya go katanela tokologo le tekatekano.
- Mmolelwana wa ANC wa 'Amandla ngawethu' goba 'Matla ke a rena' o ra gore 'maatla a swanetše go fiwa batho', gomme se se bontšha maikemišetšo a magolo a Freedom Charter a gore batho ba swanetše go buša. Ke tsebagatšo ya boithaopo bja ANC bja go aga le go tiiša temokrasi le go tšea karolo ga batho go ntwa ya go katanela kaonafatšo ya maphelo a bona.
NA MAIKARABELO A LELOKO LA ANC KE AFE?[lokiša | edit source]
Ditlwaedi le metheo tša leloko la ANC di akaretša:[lokiša | edit source]
- boikokobetšo le go ineela ka botlalo go lesolo la go katanela setšhaba sa temokrasi seo se se nago kgethollo ya mmala le ya bong
- go ela dinyakwa le dikgahlego tša batho hloko, tšeo di lego go tokomane ya Batho Pele,
- boithaopo bja go phethagatša dipholisi tša seboka le diphetho tša sona.
Maloko a ANC a letelwa:[lokiša | edit source]
- go ba maloko a lekala la ANC, go lefela tšhelete ya boleloko le go thuša go aga ANC,
- go tšea karolo go ditherišano tša go dira melaotshepedišo le mananeo tša ANC gammogo le phethagatšo ya tšona,
- go amogela le go emela diphetho tša dipopego tša mokgatlo,
- go aga kopano ya ANC le seboka sa temokrasi le go lwantšha bomenemene, go šoma gore go be le setswalle le go hlola dihlophanahlophana
- go lwantšha semorafe, kgethollo ya bong, go se kgotlelelane ga sedumedi le ga sepolotiki goba kgethollo efe goba efe,
- go dula o na le tsebo ya ditiragalo tša sepolotiki, go kaonafatša tsebo ya bona bjalo ka karolo ya go ithuta ga go ya go ile,
- go dula o le kgauswi le batho le go tšea karolo go merero ya motse,
- go itshwara ka tsela ya maleba tšatši ka tšatši le go se šomiše maemo ka merero ya go ikhola.
NA DIPOPEGO TŠA ANC KE DIFE?[lokiša | edit source]
- Lekala ke yuniti ya mathomo ya ANC, fao maloko a tšeago karolo go ditiro tša ANC le ditherišano tša sepolotiki. Lekala ke ketapele ya motse, gomme e emela dikgahlego, dinyakwa le go šomela tlhabollo ya motse. Lekala le lengwe le le lengwe le kgetha Komitiphethiši ya Lekala nakong ya Kopanokgothekgothe ya ngwaga ka ngwaga.
- Komitiphethiši ya selete e kgethwa ka morago ga mengwaga ye mebedi ka Kopano ya Selete, gomme yona e kgethwa ke dikemedi tša makala tše di bopago selete.
- Komitiphethiši ya Profense e kgethwa ka morago ga mengwaga ye meraro ke maloko a makala ka profensing.
- Komitiphethiši ya Setšhaba ke sebopego sa ka godimo sa ANC gomme yona e sepediša merero ya mokgatlo ge go se no swarwa dikopano. E kgethwa ka morago ga mengwaga ye mehlano go Kopano ya Setšhaba. Dikemedi tša makala di bopa dipersente tša go ka ba 90 tša dikemedi tše di boutago go Kopano ya Bosetšhaba. Khansele ya Setšhaba ya Bohle e swarwa ge go se no swarwa Kopano ya Setšhaba ya go lekola mananeo a mokgatlo.
- Lliki ya Basadi ya ANC e šoma ka go ikemela ka gare ga ANC. Maikemišetšo a yona ke go tšwetša pele le go šireletša ditokelo tša basadi le go netefatša gore basadi ba raloka karolo ya bona ka botlalo ka gare ga mokgatlo. Boleloko bja Lliki bo buletšwe basadi ka moka bao ba lego maloko a ANC.
- Lliki ya Baswa ya ANC le yona e šoma bjalo ka sebopego se se ikemetšego, gomme maikemišetšo a yona ke go etela baswa pele le go šomana le mathata a a ba lebanego. Lliki gape e netefatša gore baswa ba ba le seabe go ANC. Boleloko bja Lliki ya baswa bo buletšwe batho ba magareng ga mengwaga ye 14 le 35.
NA SEBOKA SA MAKALA A MARARO KE ENG?[lokiša | edit source]
ANC e šomišana le South African Communist Party (SACP) le Congress of South African Trade Unions (COSATU). Lekala le lengwe le le lengwe le ikemetše, gomme le na le molaotheo wa lona le mananeo a lona. Seboka se hlomilwe godimo ga boithaopo go Diphetogo tša Setšhaba tša Temokrasi, le tlhokego ya go kopanya bontšhi bja batho ba Afrika Borwa go ya ka boithaopo bjo.
NA ANC O KA E FIHLELA KAE?[lokiša | edit source]
Makala a ANC a hwetšwa go ditoropo ka moka, ditoropo tše nnyane le mebotwaneng ya Afrika Borwa. ANC e na le ofisi ye kgolo, diofisi tše senyane tša diprofense le diofisi tše mmalwa tša dilete.

robotstxt: allowed

filter: keep


text:
Thuto 11
Melao ya Motheo ya Beibele e re Hola Bjang?
1. Ke ka baka la eng re nyaka tlhahlo?
Mmopi wa rena o bohlale go re feta. Bjalo ka Tate yo lerato, o a re hlokomela. Le gona, ga se a re bopela gore re ipuše. (Jeremia 10:23) Ka gona, go swana le ge ngwana yo monyenyane a nyaka tlhahlo ya batswadi, ka moka ga rena re nyaka tlhahlo ya Modimo. (Jesaya 48:17, 18) Melao ya motheo ya Beibele e re nea tlhahlo yeo e lego mpho e tšwago go Modimo.
Melao ya Jehofa le melao ya gagwe ya motheo e re ruta tsela e kaonekaone ya bophelo gona bjale le go re bontšha kamoo re ka hwetšago mehola ya ka mo go sa felego nakong e tlago. Ka ge Modimo a re bopile, go tloga go swanetše gore re arabele tlhahlong ya gagwe ka tebogo.
2. Melao ya motheo ya Beibele ke eng?
Melao ya motheo ya Beibele ke ditherešo tša motheo. Ka lehlakoreng le lengwe, melao e ka dirišwa maemong a lebanyago. (Doiteronomio 22:8) Re swanetše go diriša tlhaologanyo gore re kwešiše kamoo molao wa motheo o šomago ka gona boemong bjo itšego. (Diema 2:10-12) Ka mohlala, Beibele e ruta gore bophelo ke mpho e tšwago go Modimo. Molao woo wa motheo o ka re hlahla ge re le mošomong, ka gae le ge re le leetong. O re dira gore re gate megato ya tšhireletšego.
3. Ke melao efe ya motheo e mebedi yeo e lego e megolo kudu?
Jesu o boletše ka melao e mebedi ya motheo yeo e lego bohlokwa kudu. Wa pele o utolla morero wa bophelo bja motho—go tseba Modimo, go mo rata, gotee le go mo hlankela ka potego. Re swanetše go ela hloko molao wo wa pele wa motheo diphethong tša rena ka moka. (Diema 3:6) Bao ba dirago dilo ka go dumelelana le molao wo wa motheo ba ba le segwera le Modimo, lethabo la kgonthe gotee le bophelo bjo bo sa felego.
Molao wa bobedi wa motheo o ka re hlahla gore re be le ditswalano tša khutšo le ba bangwe. (1 Bakorinthe 13:4-7) Go diriša molao wo wa bobedi wa motheo go akaretša go ekiša tsela yeo Modimo a swarago ba bangwe ka yona.
4. Melao ya motheo ya Beibele e re hola bjang?
Melao ya motheo ya Beibele e ruta malapa tsela ya go tlemaganywa ke lerato. (Bakolose 3:12-14) Lentšu la Modimo gape le thuša malapa ka go a ruta molao o mongwe wa motheo woo o a hlahlago—wa gore lenyalo e swanetše go ba la sa ruri.
Ge re latela dithuto tša Beibele, re ka šireletšega nameng le maikwelong. Ka mohlala, bathwadi gantši ba rata bašomi bao ba phelago ka melao ya motheo ya Beibele ya go botega le go ba mafolofolo. (Diema 10:4, 26; Baheberu 13:18) Lentšu la Modimo gape le re ruta go kgotsofalela dilo tšeo di nyakegago gotee le go tšeela bogwera bja rena le Modimo godimo go feta dilo tše di bonagalago.
Go diriša melao ya motheo ya Beibele go ka šireletša boemo bja rena bja tša maphelo. (Diema 14:30; 22:24, 25) Ka mohlala, go kgomarela molao wa Modimo kgahlanong le botagwa go re šireletša malwetšing a bolayago le dikotsing. (Diema 23:20) Jehofa o re dumelela go nwa dinotagi eupša ka go lekanyetša. (Psalme 104:15; 1 Bakorinthe 6:10) Melao ya motheo ya Modimo e re hola ka go re ruta gore re diše ditiro tša rena le menagano ya rena. (Psalme 119:97-100) Lega go le bjalo, Bakriste ba therešo ga ba fo hlompha ditekanyetšo tša Modimo bakeng sa go ikhola. Ba dira bjalo bakeng sa go godiša Jehofa.
Ithute ka mo go oketšegilego
Go Phela ka Tsela Yeo e Kgahlišago Modimo
Go a kgonega go phela bophelo bjo bo kgahlišago Jehofa. Ge e le gabotse, o ka ba mogwera wa gagwe..
Pono ya Modimo ka Bophelo
Modimo o lebelela go ntšha mpa, go tšhela madi le bophelo bja phoofolo bjang?
Kgopela Thuto ya Beibele
Hwetša thuto ya mahala ya Beibele ka nako yeo e go swanetšego le lefelong leo le go swanetšego.


text:
LEBI YA TŠWETŠOPELE YA MABOKGONI (SDL)
Na SDL ke eng?
Lebi ya Tšwetšopele ya Mabokgoni SDL ke lebi e gapeletšwago go tlhohleletša thuto le tšwetšopele mo Afrika Borwa gomme e lefelwa go ya ka tšhupamolato (bill) ya meputso ya mongmošomo.
Tšhelete ye e dirišwa go tlhabolla le go kaonafatša mabokgoni a bašomi.
Ke mang a swanetšego go lefela SDL?
Maele a Bohlokwa kudu: Moo mongmošomo a letetšego gore palomoka ya meputso e tlo feta R500 000 mo digweding tše di latelago tše 12, mongmošomo yoo o ba le maikarabelo a go lefela SDL.
Na mongmošomo o swanetše go tšea magato afe?
Bengmešomo ba ba lokolotšwe go se lefele SDL—
- Mongmošomo yo mongwe le yo mongwe wa setheo sa Mmušo wa setšhaba goba wa probense. (Bengmošomo ba ba swanetše go lekanyetša palo ya tšhelete ya go lekana le dilebi tše di swanetšego go lefelwa tša thuto le tlhatlho ya bašomi ba bona).
- Setheo se sengwe le se sengwe sa setšhaba goba sa probense, ge eba 80% goba go feta ya ditshenyagelo tša yona e lefetšwe thwii goba ga se e lefelwe thwii go tšwa tšheleteng yeo e boutetšwego ke Palamente. (Bengmošomo ba ba swanetše go lekanyetša palo ya tšhelete ya go lekana thutho le tlhahlo ya bašomi ba bona).
- Mokgatlo o mongwe le o mongwe wa kholego ya setšhaba (PBO), yeo e sa lefelego Motšhelo wa Letseno go ya ka Karolo ya 10(1) (cN) ya Molao wa Motšhelo wa Letseno No. 58 ya 1962/ Income Tax Act No.58 of 1962, yeo e swarago fela bobotlana bjo itšeng, botho, tlhokomelo ya tša maphelo, bodumedi, tumelo goba ditiro tša go khola setšhaba tša filosofi goba yeo e fanafo fela ka tšhelete go PBO gomme woo lengwalo la go se lefele le filwego ke ba Uniti ya Tokollo ya go se lefele Motšhelo (TEU).
- Masepala o mongwe le o mongwe wo o filwego setifikeiti sa tokollo ya go sefele yeo e filwego ke Tona ya tša Mešomo.
Mongmošomo yoo palomoka ya moputso o gapeletšago go lefela SDL (palo ya lebi) yeo e swanetšego go lefelwa/ka lebaka la bašomi ba ona ka nako ya dikgwedi tše 12 tše di latelago ya go se fete R500 000. Ge eba le ke lebaka la tokollo ya go se lefele lebi, mehuta ye ya bengmešomo e swanetše go ngwadiša go lefela SDL.
Na o swanetše go lefela bokae?
1% ya palomoka ya meputso ya bašomi (go akaretšwa ditefelo tša go šoma go feta tekanyo, tefelo ya boikhutšo, diponase, dikhomišine le ditefelo tše dikgolo).
Nomoro ya Tšhupetšo ya Tefelo e kgethegilego (PRN) e tlo tlaletšwa saruri ka go EMP201, gomme e tla dirišwa go kgokaganya tefelo ya maleba e dirilwego le tefelo ya taodišo ya EMP201.
Na e swanetše go lefelwa neng gape bjang?
E swanetše go lefelwa mo matšatšing a šupa ka mafelelong a kgwedi yeo tšhelete e gogilwego. Ge letšatši la mafelelo la tefelo le wela ka gare ga letšatši la maikhutšo a bohle la setšhaba goba mafelelong a beke, tefelo e swanetše go dirwa letšatši pele ga letšatši la maikhutšo a bohle la setšhaba goba mafelelong a beke.
- eFiling
- Tefelo ya elektroniki ka inthanete (EFT)
- Go lekala la setheo sa panka ya go dumelelwa, Ditefelo tša tšheke di se fete R50 000. Kgaoletšo ye e a dirišwa go sa lebelelwe palo ya dinako tša motšhelo tše di lefetšwego, goba ge mohlomongwe ge ditefelo tša ditšheke tše dintši di dirilwe
- Lekaleng le itšeng la SARS, ditefelo tša tšheke di se fete R50 000. Kgaoletšo ye e a dirišwa go sa lebelelwe palo ya dinako tša motšhelo tše di lefetšwego, goba ge mohlomongwe ditšheke tše dintši di dirilwe
Na go diragala eng ka Lebi ya SDL?
Dilebi di romelwa ka SETA
.
Na o hloka thušo?


text:
Bengmešomo ba ka bušetšwa palo ya tšhelete e dumeletšwego ya ETI yeo e sa dirišwago go fokotša palo ya motšhelo wa bašomi mafelelong a dikgwedi tše dingwe le tše dingwe tše tshela tša poelanyo ya dipuku (1 Matšhe go fihla 31 Agostose le 1 Setermere go fihla 28/29 Feberware).
Pušetšo ya ETI e tla dirwa fela ge eba mongmošomo o obamela tefelo ya motšhelo. Se se ra gore dipušetšo ka moka tša motšhelo di rometšwe gomme ga go na sekoloto sa motšhelo se se šaletšego morago, ge ditokumente tša Poelanyo ya Dipuku tša mongmošomo tša [EMP501 le di IRP5/IT3(a)] amogetšwe ebile di tšweleditšwe ke SARS.
Maele a Bohlokwa kudu: Mongmošomo yo a obamelego tefelo ya motšhelo o tla hwetša dikgwedi tše tshela go thoma ka sediko sa poelanyo ye e latelago (1 Setemere go fihla ka 28 Feberware goba 1 Matšhe go fihla go 31 Agostose ka nako ya dipoelanyo tša nakwana le tša ngwaga) go phošolla go se obamele go gongwe le go gongwe le go kgona go amogela pušetšo ya ETI. Ge mongmošomo a sa obamele tefelo ya motšhelo mafelelong a dikgwedi tše tshela tše di latelago tša nako ya poelanyo, 28 Feberware goba 31 Agostose, pušetšo ya ETI e ka se hwetšagale.
Na rena bjalo ka bengmešomo re ka hwetša pušetšo ye bjang?
Palo ya tšhelete ya ETI yeo e dumeletšwego e fokotša palo ya motšhelo wa mongmošomo wo o lefelwago ke mongmošomo ka mokgwatšhomo wa Lefela-Ka-Ge o Gola (PAYE) goba pušetšo ya ETI e ka lefelwa. Mongmošomo o swanetše go romela taodišo ya EMP501 mafelelong a poelanyo enngwe le enngwe ya dipuku go hwetša pušetšo. Palomoka ya pušetšo ya ETI ya poelanyo enngwe le enngwe e swanetše go lefelwa go mongmošomo ge eba mongmošomo o obamela tefelo ya motšhelo ntle le ge mongmošomo a eletša SARS ka mokgwa o mongwe.
Ka thomelo ya EMP501 ya mafelelong a poelanyo, dikhrediti ka moka tšeo di sa dirišwago di a bušetšwa ka ge di ka se fetišetšwe pele. Ga go hlokege gore mongmošomo a ka dira selo ge eba mongmošomo o obamela tefelo ya motšhelo gape tshedimošo ya panka e nepagetše.
Na SARS e tla dira pušetšo ye bjang?
Dipušetšo di lefelwa ka mokgwa wa ditšheke go bengmešomo ka tirišo ya tiišetšo ya tshedimošo ya panka yeo e lego go mokgwatšhomo wa rena. Ge eba tshedimošo ya panka ga se e tiišetšwe, SARS e tla kgopela moreki gore a lebe lekaleng la SARS
la kgauswi go kaonafatša tshedimošo ya panka. Ge se se phethilwe, SARS e tla tiposita tšheke ka akhaonteng ya mongmošomo. ya panka. Pušetšo ya ETI e lefelwa ka SARS ka akhaonteng ya panka ya mongmošo ge eba mongmošomo o obamela tefelo ya motšhelo gomme akhaonte ya mongmošomo e phasitše mokgwatšhomo wa tiišetšo. Ge akhaonte ya panka e ka hlolwa ke mokgwatšhomo wa tiišetšo, lengwalo le tla romelwa go mongmošomo gomme la mo eletša gore a ye Lekaleng la SARS
la kgauswi go kaonafatša tshedimošo ya panka.
Mongmošomo o sa na le dikgwedi tše tharo go phošolla maemo a gagwe a go se obamele tefelo ya motšhelo. Dikgwedi tše tharo di fela ka morago ga poelanyo ya dipuku yeo e latelago. Moo go se obamele tefelo ya motšhelo go sa phošollwago mo dikgweding tše tshela, pušetšo ya ETI e ka se hwetšagale.
Mohlala: Mongmošomo o romela taodišo ya EMP501 ya poelanyo ya Agostose 2014 gomme o tla ba le monyetla wa go hwetša pušetšo ya ETI ya R8000. Le ge go le bjalo, mongmošomo ga a obamele tefelo ya motšhelo ka baka la pušetšo ya tefelo ya motšhelo wa lekeno wa kelo ya ngwaga wa 2013). Mongmošomo o phošolla go se obamele tefelo ya motšhelo ka go bušetša motšhelo wa letseno wa 2013 ka 3 Disemere 2014. SARS e swanetše go lefela pušetšo ka pejana bjale ka ge maemo a phošollwa.
Maele a Bohlokwa kudu: SARS e ka se lefele pušetšo yeo e letetšwego go mongmošomo ge pušetšo e le ka fase ga R100 goba palo enngwe le enngwe ya tšhelete yeo e laeditšwego ke Komišinare ka gare ga Kuranta ya Mmušo, Palo yeo ya tšhelete e tla fetišetšwa kgweding e latelago ya poelanyou e latelago.
Na ke tshedimošo efe re swanetšego go e fa SARS?
Ge e ba SARS e tla nyaka tshedimošo go wena, dintlha tša tshedimošo yeo e nyakegago di tla hlaloswa. E ka fapana go ya ka mongmošomo o mongwe go ya go yo mongwe gape e ka akaretša tshedimošo ya mokgwatšhomo wa mogolo/megolo ya bašomi bao nago le monyetla gape le tlatšo ya foromo yeo re tlo go romelago yona.
Na dipušetšo (dikhrediti) di ka dirišwa go lefela sekoloto?
Dipušetšo di ka no se dirišwe go lefela dikoloto tša ka moso eupša ge eba o nyaka bjalo, o ka kgopela gore SARS e diriše dikhrediti go lefela dikoloto tša gago. Ge eba o na le bobedi sekoloto le khrediti, o ka kgopela gore pušetšo e lefelwe go na le gore e lefele sekoloto.
Maele a Bohlokwa kudu: Bengmošomo ka moka ba fiwa lengwalo pele ga 28 Feberware ba eletšwa gore ge eba ga ba obamele tefelo ya motšhelo ka tsela enngwe gomme go tloga ka mafelelo a Feberware 2015 pušetšo e tla se hwetšagale. Go se obamele tefelo ya motšhelo go akaretša sekoloto se se šaletšego goba pušetšo e šaletšego gomme se se šoma go metšhelo ka moka.
Ge eba ga o dumelelane?
Ge eba maemo a gago ga a obamele tefelo ya motšhelo gomme pušetšo e fedišitšwe, eupša ge eba o na le bohlatse bja gore o rometše dipušetšo tšeo di hlaelago gomme o di lefeletše pele ga Feberware 2015, o ka ngongorega.
Tshedimošo e bohlokwa mabapi le dipušetšo
- ETI e sa dirišwago ka 31 Agostose 2014
- Na palo e kaakang ya “ETI yeo e sa Dirišwago” (“ETI not Utilised”) ka Agostose (201408) Taodišo ya Poelanyo ya dipuku tša Mongmošomo (EMP501)
- Palo ye ya tšhelete e ka se dumelelwe go fetišetšwa pele bjalo ka “ETI ya go Fetišetšwa Pele”(“ETI Brought Forward”) ka Setemere (201409) Taodišo ya Mongmošomo ya Kgwedi ka kgwedi (EMP201)
- Palo ya tšhelete ya ”ETI e Fetišeditšwego Pele” (“ETI Brought Forward” ) ka Setemere (201409) EMP201 e swnetše go ba lefela.
Maele a Bohlokwa kudu: Palo ye ya tšhelete ya, “ETI yeo e sa Dirišwago”, e tla beelwa ka thoko bakeng sa morero wa pušetšo, ge tshepetšo ya pušetšo e phethagaditšwe.
- ETI e sa dirišwago ka 28 Feberware 2014
- Tšhelete enngwe le enngwe ya ETI yeo e sa dirišwago go fokotša palo ya motšhelo wa mošomi ka 28 Feberware 2014 e ka akaretšwa bjalo ka ETI e fetišeditšwego pele.
- Tšhelete ye e ka akaretšwa ka go ETI e rometšwego pele ka Matšhe 2014 (201403) EMP201.
- Ye ke nako fela yeo tšhelete ya go romelwa pele e tla fetišetšwago pele go poelanyo ya dipuku yeo e latelago.
- Se se tloga se le bohlokwa ka ge go ka se be le pušetšo ya tšhelete ya ETI yeo e fetišetšwago pele mafelelong a Feberware 2014.
Maele a Bohlokwa kudu: Moo palo ya ETI yeo e sa dirišwago ka t 28 Feberware 2014 e bego e akareditšwe go palo ya ETI yeo e rometšwego pele go EMP201 ya Matšhe go fihla ka Agostose 2014 gomme ya se dirišwe ka botlalo go fokotša palo ya motšhelo wa mošomi woo o lefelwago ka dikgwedi tše, palo ye e tla akaretšwa ka go palo ya “ETI e sa Dirišwago” ka 31 Agostose 2014.
- Diphošo tša ETI
- ETI yeo e sa nyakwago goba e sa nyakwago ka botlalo kgwedi ya go feta (go akaretšwa Janaware le Feberware 2014)
- Moo palo ya tšhelete ya ETI e bego e sa kleingwa goba palo tšhelete ya ka fase ga palo e swanetšego e sa kleingwa, tlhaelelo e swanetše go kleingwa mo kgweding ya bjale.
- Akaretša tšhelete (yeo e sa nyakwago/tlhaelelo) mo EMP201 ya kgwedi ye ka fase ga “ETI Calculated /ETI e tlhakantšhitšwego”.
- Tshedimošo go Ditifikeiti tša Motšhelo tša Mongmošomo [IRP5/IT3(a)] tša kgwedi yeo di se fetošwe go akaretša tshedimošo ya ETI ya kgwedi ya go feta.
- ETI ya go nyakwa go feta tekanyo kgwedi ya go feta (go akaretšwa Janaware le Feberware 2014)
- Moo palo ya godimo e tlhakantšhitšwego ya ETI e nyakilwego go feta palo yeo e ka kgonegago EMP201 ya go boeletšwa e swanetše go romelwa ya nako yeo.
- Ge eba phošo e lemogilwe, ka morago ga ge EMP501 e rometšwe, tshedimošo ya ETI go di IRP5/IT3(a) tša maleba di swanetše go phošollwa gomme di romelwe mmogo le EMP501 e boeleditšwego.
Maele a Bohlokwa kudu:
- Ntle le Matšhe 2014 (201403), palo ya ETI e Fetišeditšwego Pele ya Matšhe le Setemere e swanetše go ba lefela ka mehla.
- Palo enngwe le enngwe ya ETI e Fetišeditšwego Pele mafelelong a nako ya poelanyo ya dipuku, , [ya nakwana (31 Agostose) le ya ngwaga (28/29 Feberware)] e tla bušetšwa, ge fela mongmošomo a obamela tefelo ya motšhelo.
Mohlala wa go tlhakantšha Pušetšo ya ETI
Mongmošomo yo a loketšwego o hwetša pušetšo ya ETI mafelelong a dikgwedi tše tshela tša poelanyo ya dipuku gomme ge a obamela tefelo ya motšheloMongmošomo o tšere sephetho sa go se diriše pušetšo ya ETI go fokotša sekoloto sefe goba sefe sa motšhelo.


text:
Letlase la seswai
Letlase la seswai ke lebadi leo letlase la lona elego seswai. Letlase la seswai le šumišwa kudu go dikhomphutha le kgale Amerika. Mabadi a letlase a seswai a ka dirwa go tloga go letlase la pedi ka go hloma makoko a dinomoro tse tharo (go tloga letsogong la goja). Mohlala, letlase la pedi la 73 ke 1001001, ge e dirwa makoko eba (00)1 001 001 — gomme lebapi la letlase la seswai yaba 111.
Mohlala wa letlase la lesome
Mohlala wa Letlase la seswa:
Ka go dira dipalo tše, re kgona go bona gore goreng 112 go Letlase la seswa e lekana le 64+8+1 = 73 go letlase la lesome.


text:
Karolo 23
Ditaba tše Dibotse di a Phatlalatšwa
Paulo o thoma maeto a boboledi a sepela ka sekepe le ka maoto
KA MORAGO ga gore a sokologe, Paulo o ile a bolela ditaba tše dibotse tša Mmušo wa Modimo ka phišego—eupša ga bjale monna yo yoo pele e bego e le moganetši o be a lebeletšana gantši le kganetšo e šoro. Moapostola yo yo a fišegago o ile a tšea maeto a mmalwa a boboledi, a e-ya mafelong a kgole e le gore a phatlalatše ditaba tše dibotse tša Mmušo wa Modimo o tlago go phethagatša morero wa Modimo wa mathomong bakeng sa batho.
Ge a le leetong la gagwe la mathomo la boboledi kua Lisitara, Paulo o ile a fodiša monna yo a belegwego a golofetše. Mašaba a ile a thoma go goelela a re Paulo le Baranaba yo a bego a sepela le yena ke medimo. Banna ba ba babedi ba be ba sa kgone go thibela batho go ba direla dihlabelo. Lega go le bjalo, ka morago mašaba ao a ile a kgatla Paulo ka mafsika gomme a mo tlogela a nagana gore o hwile, ka ge a be a tutueditšwe ke manaba a Paulo. Paulo o ile a phologa tlhaselo yeo gomme ge nako e dutše e e-ya a boela motseng woo e le gore a matlafatše barutiwa ka mantšu a kgothatšago.
Bakriste ba bangwe ba Bajuda ba ile ba phegelela gore badumedi bao e sego Bajuda ba swanetše go kgomarela dikarolo tše itšego tša Molao wa Moše. Paulo o ile a iša taba yeo go baapostola le banna ba bagolo kua Jerusalema. Ka morago ga go hlahloba Mangwalo ka kelohloko le ka tlhahlo ya moya o mokgethwa wa Modimo, banna bao ba ile ba ngwalela diphuthego gomme ba di kgothaletša gore di ile borapedi bja medimo ya diswantšho, go ja madi gotee le nama e sa ntšhwago madi le bootswa. Ditaelo tše bjalo e be e le ‘dilo tšeo di nyakegago,’ eupša go di boloka go be go sa nyake gore motho a latele Molao wa Moše.—Ditiro 15:28, 29.
Ge a be a le leetong la gagwe la bobedi la boboledi, Paulo o ile a etela Berea, yeo ga bjale e lego Gerika ya mehleng yeno. Bajuda bao ba dulago moo ba ile ba amogela lentšu ka phišego, ka mehla ba hlahloba Mangwalo e le gore ba kgonthišege ka seo a se rutago. Le gona moo o ile a gapeletšega gore a fetele pele ka baka la kganetšo gomme nakong ye o ile a fetela Athene. A eme pele ga sehlopha sa dirutegi tša Athene, Paulo o ile a nea polelo e matla yeo e re beelago mohlala wa go se kgopiše ba bangwe, go diriša temogo le go bolela ka bokgwari.
Ka morago ga leeto la boraro la boboledi, Paulo o ile a ya Jerusalema. Ge a be a le tempeleng, Bajuda ba ile ba tsoša mpherefere gomme ba nyaka go mmolaya. Madira a Roma a ile a tsena ditaba gare gomme a botšološiša Paulo. Bjalo ka moagi wa Roma, ka morago o ile a ikemela pele ga Mmušiši wa Roma e lego Felikisi. Bajuda ba be ba se na bohlatse bja go thekga ditatofatšo tšeo ba latofatšago Paulo ka tšona. E le go thibela Mmušiši yo mongwe wa Roma e lego Fesito gore a se ke a mmušetša go Bajuda, Paulo o ile a re: “Ke ipiletša go Kesara!” Fesito o ile a araba ka gore: “O tla ya go Kesara.”—Ditiro 25:11, 12.
Ke moka, Paulo o ile a išwa Italia ka sekepe e le gore a ye go sekišwa. Ka ge sekepe seo a bego a sepetšwa ka sona se ile sa robega leetong leo, o ile a swanelwa ke go fetša marega a le sehlakahlakeng sa Melite. Ge mafelelong a fihla Roma, o ile a fetša nywaga e mebedi a dula ka ntlong e hirilwego. Gaešita le ge a be a hlapeditšwe ke madira, moapostola yo yo a bego a dula a fišega o ile a tšwela pele go bolela ka Mmušo wa Modimo go bohle bao ba bego ba mo etela.


text:
Malaria
Malaria ke bolwetši bja go tšwa go monang bja go fetela batho le diphoofolo tše dingwe tše di hlotšwego ke dipharasaete tša diprotozoan (mohuta wa sele e tee maekrookanisime) ya mohuta wa Plasmotiamo.[1] Malaria a baka dišupo tše di akaretšago letadi, malaise, go tlhatša le go opa ke hlogo. Mabakeng a kgatelelo e šoro e ka baka letlalo le serolana, dikotwane, go idibala goba lehu.[2] Dišupo tše gantši di thoma go bonagala ka morago ga matšatši a lesome goba lesome hlano morago ga go longwa. Go batho bao ba sa hwetšago kalafo e botse bolwetši bo ka boya gape ka morago ga dikgwedi tše mmalwa.[1] Go batho bao ba sa tšwelago go fola phetelo, phetelo gape gantši e laetša dišupo tše nnyane. Karolwana ye ya tšhonto e timelela ka morago ga dikgwedi ge eba ga go sa na phihlelelo ya malaria.[2]
Ka tlwaelo, bolwetši bo fetetšwa ka go loma ga monang wa tshadi wo o fetetšwego wa Anopheles.Go longwa go go tšweletša dipharasaete tša go tšwa mareng a monang ka gare ga madi.[1] Dipharasaete tše di sepelela sebeteng moo di golago le go tswala gape gona. Mehuta ye mehlano ya Diplasmotiamo di ka fetetša le go phatlalatšwa ke batho.[2] Mahu a mantši a bakwa ke P. falsiparamo le P. vivax, P. ovale, le P. malariae ka kakaretšo di baka mohuta o bonolo wa malaria.[1][2] Mehuta ya P. knowlesi ga e bake malwetši gantši bathong.[1] Malaria e hlahlobiwa ka go dira diteko tša maekroskoupu ya madi ka go diriša difilimi tša madi, goba ka diantitšene-tše di theilwego diteko tša mogololelo.[2] Mekgwa yeo e dirišago phetogelo ya ketane ya polymerase go lekola dipharasaete DNA di tšweleditšwe, eupša ga di dirišwe ka bophara mafelong ao malaria a go tšwelela gona ka lebaka la theko le tharagano.[3]
Kotsi ya bolwetši e ka fokotšwa ka go thibela go longwa ke menang ka go diriša nete ya menangle sekoba dikhunkhwane, goba magato a go laola menang bjalo ka go fothela dopolayakhukhu le go pšheša meetse a emegego a sa elego.[2] Dikalafi tše mmalwa di a hwetšagala go sethibela malaria go basepedi mafelong ao bolwetši bo tlwaelegilego gona.Tose ya sewelo ya kalafi ya sulfadoxine/pyrimethamine e a eletšwa go masea le ka morago ga dikgwedi tše tharo tša mathomo tša boimana mafelong ao go nago le palo ya godimo ya malaria. Malebana le tlhokego, ga go kgontšhago ya kenti (vaccine) ye e lego gona, le gee le gore maiteko a go e tšweletša a dirilwe.[1] Kalafi yeo e eletšwago ya kalafo ya malaria ke tswakanyo ya dikalafi tša kgatlhanong le malaria tše di akaretšago artemisinin.[1][2] Kalafi ya bobedi e ka ba mefloquine, lumefantrine, goba sulfadoxine/pyrimethamine.[4] Quinine mmogo le doxycycline di ka dirišwa ge eba artemisinin ga e hwetšagale.[4] Go a eletšwa gore mafelong ao malaria a tlwaelegilego, go swanetše gore malaria a tiišetšwe pele kalafi e ka thongwe ka lebaka la pelaelo ya palo e kgolo ya kgano ya ditagi tša kalafi. Kgano e tšweletše go dikalafi tše mmalwa tša kgatlhano le malaria; mohlala, kgano ya chloroquine- P. falsiparamo e phatlaletše go mafelo a mantši a malaria, gape kgano ya artemisinin ke bothata dikarolong tše dingwe tša Borwa-bohlabela bja Asia.[1]
Bolwetši bo phatlaletše ka bophara dileteng tša molatšatši le dilete tša magareng tša melatšatši tše di bapanego ka bophara le ekhweitha.[2] Go akaretšwa kudu Sub-Saharan Afrika, Asia, le Latin Amerika. Mokgatlo wa tša Maphelo wa Lefase o akanyetša gore ka 2012, go be go na le makga a malaria a palo ya dimilione tše 207. Ngwageng woo, bolwetši bo lekanyeditšwe gore bo bolaile batho ba palo ya magareng ga 473,000 le 789,000, bontši bja bona e be e le bana mo Afrika.[1] Malaria gantši e nyalwantšhwa le bohloki gomme a na khuetšo empe ya tšwetšopele ya ekonomi.[5][6] Mo Afrika go akanyeditšwe go lahlegelwa ke dibilione tše $12 tša di-USD ka ngwaga ka lebaka la theko ya godimo ya tlhokomelo ya tša maphelo, go lahlegelwa ke bokgoni bja go šoma le tiragatšo ya boeti.[7]
Ditšhupetšo[lokiša | edit source]
- ↑ 1.0 1.1 1.2 1.3 1.4 1.5 1.6 1.7 1.8 "Malaria Fact sheet N°94". WHO. March 2014. Retrieved 28 August 2014.
- ↑ 2.0 2.1 2.2 2.3 2.4 2.5 2.6 2.7 Caraballo, Hector (May 2014). "Emergency Department Management Of Mosquito-Borne Illness: Malaria, Dengue, And West Nile Virus". Emergency Medicine Practice 16 (5).
- ↑ Nadjm B, Behrens RH (2012). "Malaria: An update for physicians". Infectious Disease Clinics of North America 26 (2): 243–59. doi:10.1016/j.idc.2012.03.010. PMID 22632637.
- ↑ 4.0 4.1 Organization, World Health (2010). Guidelines for the treatment of malaria (2nd ed. ed.). Geneva: World Health Organization. p. ix. ISBN 9789241547925.
- ↑ Gollin D, Zimmermann C (August 2007). Malaria: Disease Impacts and Long-Run Income Differences (PDF) (Report). Institute for the Study of Labor.
- ↑ Worrall E, Basu S, Hanson K (2005). "Is malaria a disease of poverty? A review of the literature". Tropical Health and Medicine 10 (10): 1047–59. doi:10.1111/j.1365-3156.2005.01476.x. PMID 16185240.
- ↑ Greenwood BM, Bojang K, Whitty CJ, Targett GA (2005). "Malaria". Lancet 365 (9469): 1487–98. doi:10.1016/S0140-6736(05)66420-3. PMID 15850634.


text:
MDGs in Sepedi
Dinepo tša Tlhabollo ya Mileniamo
(Millennium Development Goals)
Afrikaans | Ndebele | Sepedi | Sotho | Swati | Tsonga | Tswana | Venda | Xhosa | Zulu
Tsebagatšo ya Mileniamo ya Dinagakopano tša Lefase, yeo e saennwego ka la Setemere 2000, e tlama dinaga go:
- Tloša bohloki bjo bogolo le tlala
- Fokotša seripa sa karolo sa batho bao ba phelago ka fase ga tolara ya Amerika ka letšatši.
- Fokotša seripa sa karolo sa batho bao ba bolawago ke tlala.
- Oketša tekano ya dijo go batho bao ba bolawago ke tlala.
- Fihlelela thuto ya motheo ya mang le mang
- Netefatša gore bašemane le banenyana ba phetha dithuto ka moka tša phoraemari.
- Go ingwadiša dithutong go go oketšegilego go swanetše go sepela le maitekelo a go netefatša gore bana ka moka ba tsena sekolo gomme ba amogela thuto ya maemo a godimo.
- Tšwetšapele tekatekano ya bong le go maatlafatša basadi
- Go tloša go se lekalekane ga bong dithutong tša phoraemari le dithutong tše phagamego ge go kgonega ka 2005, le magatong ka moka ka 2015.
- Go fokotša go hlokofala ga bana
- Go fokotša kelo ya go hlokofala ga bana bao ba lego ka fase ga mengwaga e mehlano ka pedi-tharong.
- Kaonafatša maphelo a boimana
- Go fokotša palo ya go hlokofala ga baimana ka dikotara tše tharo.
- Go thibela HIV/AIDS, malaria, le malwetši a mangwe
- Emiša le go thoma go boetša morago go phatlalatša ga HIV/AIDS.
- Emiša le go thoma go boetša morago go bonagala ga malaria le malwetši a mangwe a magolo.
- Go netefatša go ba gona ga tikologo go ya go ile
- Go tsenya melawana ya tlhabollo ya go ya go ile ka melawaneng le mananeong a dinaga; go boetša morago go lahlega ga methopo ya tikologo.
- Go fokotša palo ya batho bao ba nago le tlhokego ya phihlelelo ya go ya go ile ya meetse ao a bolokegilego ka seripa (go hwetša tshedimošo ka botlalo hwetša sengwalwa ka ga kabo ya meetse).
- Fihlelela kaonafatšo e kgolo maphelong a bonyane batho ba dimilione tše 100 bao ba dulago mekhukhung, ka 2020.
- Tšweletša tirišano ya lefase ka bophara ya tlhabollo
- Go tšweletša tshepedišo ya kgwebišano ya go hloka sephiri le ya ditšhelete yeo e theilwego godimo ga molao, yeo e ka akanywago le ya go se kgethologanye. E akaretša boikgafo go pušo e kaone, tlhabollo le phokotšo ya bohloki—nageng le boditšhabatšhabeng.
- Rarolla dinyakwa tše di ikgethilego tša dinaga tšeo di sego tša hlabologa. Se se akaretša go fihlelela go se lefele ditefišo tše itšego le dikhouta ge di romela diphahlo ka ntle; go tloša ga dikoloto go dinaga tša go hloka tšeo di imelwago ke dikoloto; go phumula ga dikoloto tša semmušo tša dinaga ka bobedi; le thušo e ntši ya tlhabollo ya semmušo go dinaga tšeo di ikgafilego go fokotša bohloki.
- Rarolla dinyakwa tše di ikgethilego tša Dinaga tše di sa hlabologago tšeo di thibetšwego nageng le dihlakahlaka tše nnyane.
- Go šoma ka botlalo ka mathata a dikoloto tša dinaga tšeo di sa hlabologago ka magato a bosetšhaba le a boditšhabatšhaba go dira gore sekoloto se tšwelepele nako e telele.
- Ka tirišano le dinaga tšeo di sa hlabologago, hlama mešomo e mekaone le ya tšweletšo ya bafsa.
- Ka tirišano le dikhamphani tša go dira dihlare, aba phihlelelo ya diokobatši tše bohlokwa go dinaga tšeo di sa hlabologago.


text:
GE DITLOU TSA MATEBELE AGA MOTEBEJANE DI ITHETA DI RE:
Re Matebele makonkwana, bahloka kgomo ba ja motho.
Re mafala a magolo a Mammitši a kgomo a bo Kgatabila tlou,
a bo Motebejane moswana maila go sekela!
Re batho ba go bowa lebopo thaba sewiša bošega,
thaba ya Matebele a maso , matsitswe a mmatswaane a molepo!
Re bowa Leumabje Noka ya go tlala bošego fela,
ra bona ka makhukhu go sele!
Re ma kubu re batho ba meetse!
Ke motebele moswana ngwana koto letshela le gora,
lengwe la šala le hlabana ntwa mogolo!
Ba reng tlou ya tomola mogaba,
Tlowana tša šala di enwa kgabane sefateng sa madietšane!
Re ba ga Pupuru tlou e kgolo (Pioneer Motebejane)!
Re ba ga Mokgale Kgomo ya Napjadi, bo Mokgale Mmakonko ka motlapedi,
batho ba go tswa magakalalegae la sefagafaga (Mokgale wa madire)
Ba ga Mokgale o nkgadikiša kolobe,
A šia kgadi ye ntsho ya dikgadika (Mokgale wa Pupuru)
Re batho ba bo Matšhe a mamokate (mmamokiti) a sefiša
Batho ba bo Tsheoga letlapa la ba mankgane
Ke batho ba sega baa šegamiša,
Batho ba gabo Magerula a tema tsa basadi,
Se mpone temanannyane go lema ke a lema,
Ke itlhokela peu ya go bjala
Re batho babo Mankgeregere abo košana tšhoša dibata (Ditau in Botšhabelo –botswana)
Batho babo Malatji a Matšhobane ka Mangete, lendrebele Lekonkwane (Ledwaba / Kekana)
Re Ditlou tša Mamogale a Monare a Mosebjadi a Phogole (ba ga Mošidi ga Molepo)
Ke tšhaba go wetša koma !!!!!


text:
Hele ke Eng? Na ke Moo Batho ba Tlaišetšwago sa Ruri?
Karabo ya Beibele
Diphetolelo tše dingwe tša Beibele di diriša lentšu “hele” ge di fetolela lentšu la Seheberu e lego “Sheol” le leo le sepedišanago le lona la Segerika e lego “Hades,” ao ka moka ga ona a bolelago ka lebitla le le tlwaelegilego la batho. (Psalme 16:10; Ditiro 2:27) Batho ba bantši ba dumela gore go na le mollo wa dihele, go etša ge go bontšhitšwe seswantšhong sa bodumedi seo se sepedišanago le sehlogo se. Eupša Beibele ga e rute seo.
Bao ba lego mabitleng ga ba tsebe selo e bile ga ba kwe bohloko. “Bodulabahu ... ga go na modiro le ge e le maano goba tsebo.”—Mmoledi 9:10.
Le batho ba ba lokilego ba ya diheleng. Banna ba botegago ba bjalo ka Jakobo le Jobo ba be ba tseba gore ba ya diheleng.—Genesi 37:35; Jobo 14:13.
Moputso wa sebe ke lehu, e sego go tšhungwa diheleng. “Yo a hwilego o hunologile sebeng sa gagwe.”—Baroma 6:7.
Go tlaiša batho sa ruri go kgahlanong le toka ya Modimo. (Doiteronomio 32:4) Ge monna wa mathomo Adama a be a dira sebe, Modimo o mmoditše gore kotlo ya gagwe e be e tla ba go kgaotša go phela, o itše: “O lerole gomme o tla boela leroleng.” (Genesi 3:19) Modimo o be a tlo ba a bolela maaka ge nkabe a be a tla iša Adama mollong wa dihele.
Modimo ga a nagane le ka go tlaiša batho sa ruri. Taba ya gore Modimo o tla tlaiša batho mollong wa dihele e thulana le thuto ya Beibele ya gore “Modimo ke lerato.”—1 Johane 4:8; Jeremia 7:31.
Ithute ka mo go oketšegilego
Go na le Kholofelo Efe ka Bahu?
Go direga eng ka rena ge re ehwa? Na re tla ka ra bona baratiwa ba rena bao ba hwilego?


text:
sereto sa batau - mabitsela wa uitkyk (bochum)
kgomo e a tshwa!
e kgangwa ke mang ?
e kgangwa ke motsomele wa meriti
menga mebedi maloba, tau ya tsomela.
ke motho wa bo mabitsela a bo di kgosi, tau se jela leopeng, se gakantšha diphukubje le magokobu.
ditau ge di e ja di a bopa tša etša maloba ge dibola.
o se bone madidimalo go didimala , pelo bohloko e bokwele. batho ba motsomele o mohwibidu. k e rena batho ba morua kgomo a tsomele, ke rena batho ba go phušumana dithaba, mathabatha a bo mosima. batho ba bo-tšhika makatse wa tsomele.
retlogile tsomele re phumegile, batho ba ka re bona ba re sega. ba dia methito yela ye mentši e ile kae? re šetše re seba ka fore mmammaswi.
batau weee-----------ba bina šoro wee---
shadrack m mabitsela
uitkyk – bochum
2013/08/28
ditau -matsumela a ma hwibidu
rita wee la morokobala la itšwe le mahufa gobedi
ke mabitsela wa ramme tau sejela leopeng. le ge o ka e jela leopeng, magokobu a go bona. ke batho ba bo tlhatla phokeng, motho wa mokgoshi wa mosegare.
ke batho ba bo tshikamatsepe ramano. kgwading se kokotela lebitsi mokgotheng. ko tsumele e tshwetse ka mosela
ke rita la mmamokgadi le rita selemo, lehlabula e be mehudi ya phoka-noka. ba re o se bone rita go ifala bonanana bja yona e bo humane.
ke ba sekurumane sa ya lla se se rego nkaba matome a rita ka opela koma borethe le macheru a motlapema e mothata modula maeba.
banye bja lefe matome bja nkgahla ka ya kumula ka leba nabjo; sekuruwe se se makgolo se se marotholodi a pula ke batlogolo ba mathupi a di kgwetšwe seketane.
yo a thapetšego manthata di tswetše o mošweu a šala a lla tšiu o yo montšhi a šitwa ke go nkgatoga ge a tia lekgopolotše, ke letlankana o papa ngwakoana mabitsela.
ke batlogolo ba matebe kgomomothoan' e monnyane a mmalekakana bare matebe a gabo ba mmitša.
moka o bitšwa ke mmamaropene a boile leeto o re e tla o khunele bana dithokgolo.
monna ke thopi mmamošibudi a ramme....
tsumele wee!!!!!
ke tjhaba baditi......... inama se go tshele!!!!!
shadrack mcdonald mabitsela
tau se jela leopeng
29/03/1975
e ngwadilwe lehono laboraro ka di 11 july 201
ditau
mabitsela tau sejela leopeng
ke mabitsela’ bo dikgoši , tau sejela leopeng; segantšha magokobu ‘a mehlaka le magaka ledimo letšoga phulong mehlape ya inyela mešifa.
ke motho wa bo chika mokatse wa tsomele wa nkekenene. ditau ge di eja di a bopa di etša maloba ge di bolaya……
ditau weeeeeeeeeeee!!!!!!!!!!!!!!!!!!!!!!!!!
sm mabitsela
2013/07/18
sereto sa ga mabitsela – ditau
ke bo mabitsela a bo dikgoši, tau sejela leopeng
se gakantšha magaka le magokobu a mahlaka
rampuwele ke a tloga, motau wa bo dikatana.
motau o lebelo go lwa ka thipa o se lahle,
maremela wa bo masai, tlou remela o sepela,
kabu-kabu lenyama le fe ya batho
le loma la kgora ya bo mosela yo mošweu.
o thitsa a fiwa ke mang mmasekgotse a ile badimong,
pula ya mola wa kgomo ke seotše marothobolong,
pula ya bosasa a mabitsela,
ke batho ba boyago lefa-laolo la mpata a kgori leotla dipororo,
ke motsomele o mohwibidu wa machika a matsepe
sm mabitsela
2013/09/05
sereto 1
ditau -matsumela a ma hwibidu
ke mabitsela wa ramme tau sejela leopeng. le ge o ka e jela leopeng, magokobu a go bona. ke batho ba bo tlhatla phokeng, motho wa mokgoshi wa mosegare.
ke batho ba bo thikamatsepe ramano. kgwading se kokotela lebitsi mokgotheng. ko tsumele e tshwetse ka mosela - tsumele wee!!!!!
sereto 2
rita wee la morokobala la itjwe le mahufa gobedi
ke rita la mmamokgadi le rita selemo, lehlabula e be mehudi ya phoka-noka. ba re o se bone rita go ifala bonana ba yona e humane.
ke ba sekurumane sa ya lla se se rego nkaba matome a rita ka opela koma borethe le macheru a motlapema le mothata modula maeba.
banye bja lefe matome bja nkgahla ka ya kumula ka leba nabjo; sekuruwe se se makgolo se se marotholodi a pula ke batlogolo ba mathupi a di kgwetjwe seketane.
yo a thapetjego manthata di tswetje o moshweu a shala a lla tjiu o yo montjhi a shitwa ke go nkgatoga ge a tia lekgopolotje, ke letlankana o papa ngwakoana mabitsela.
ke batlogolo ba matebe kgomomothoan' e monyana a mmalekakana bare matebe a gabo ba mmitja.
moka o bitjwa ke mmamaropene a boile leeto o re e tla o khunele bana dithokgolo.
monna ke thopi mmamoshibudi a ramme....
ke tjhaba baditi......... inama se go tshele!!!!!
shadrack mcdonald mabitsela
tau se jela leopeng
29/03/1975
e ngwadilwe lehono laboraro ka di 11 july 2012


text:
1. TSHEDIMOŠO YA MONGMOŠOMO
- Tshedimošo ya Mongmošomo e tla dula e tladitšwe. Lekola ge eba tshedimošo ya gago e nepagetše.
Maele a Bohlokwa kudu: Dikgoba ka moka di swanetše go tlatšwa.
- Leina la kgwebo goba Leina le Lengwe – Leina la kgwebo ke leina leo kgwebo ya gago e gwebago ka lona. Le ka fapana le leina la kgwebo ya gago la semolao.
- No. ya Tšhupetšo ya PAYE – Nomoro ya tšhupetšo e swanetše go thoma ka ‘7’.
- No. ya Tšhupetšo ya SDL (ge go hlokagega) – Nomoro ya tšhupetšo e swanetše go thoma ka ‘L’.
- No, ya Tšhupetšo ya UIF (ge go hlokega) – Nomoro ya tšhupetšo e swanetše go thoma ka ‘U’.
2. TSHEDIMOŠO YA KGOKAGANYO
- Tshedimošo ya moemedi wa molefela motšhelo yo a nago le maikarabelo a go laodiša e swanetše go tlatšwa mo.
- Leina la Mathomo le Sefane – Sekgoba se se swanetše go tlatšwa
- Maemo a poso yeo o e swerego mo Kgwebong – Sekgoba se se swanetše go tlatšwa
- No. ya Mogala ya Kgwebo goba ya sele. – Sekgoba se se swanetše go tlatšwa. E kaba nomoro ya mogala ya kgwebo goba nomoro ya sele di swanetše go tlatšwa.
Maele a Bohlokwa kudu: Nomoro ya mogala ya kgwebo e swanetše go thoma ka khoutu ya maleba ya tikologo.
- Nomoro ya Fekese. –Sekgoba se ga se gapeletšwe go tlatšwa.
- Emeile ya kgokaganyo – Sekgoba se ga se gapeletšwe go tlatšwa
3. LENANEO LA TSEBAGATŠO LA BOITHAOPO
- Moo tumelelo ya VDP e dumeletšwego e lego gona magareng ga khamphani/CC le SARS, swaya “X” ka gare ga lepokisi la “Y” gomme o fe VDP nomoro ya kgopelo.
Maele a Bohlokwa kudu: Ge o tlatša EMP201 ka moka, o se ke wa lebala go akaretša palo ka moka yeo e amegago ya ngwaga wa motšhelo woo ya VDP e filwego, go akaretšwa le tshedimošo yeo e tlogetšwego peleng.
4. TSHEDIMOŠO YA TEFELO
Maele a Bohlokwa kudu:
- Dikgoba ka moka di swanetše go tlatšwa.
- Go mabaka a taodišo ya NIL, tsenya palo ya tšhelete “0”.
- Dikarolwana tše mpsha tše tharo di akareditšwe:
- Payroll Tax Calculation – motšhelo wa gago wa kgwedi ka kgwedi wa go lefela meputso wo o swanetšego go lefelwa
- ETI Calculation – ge eba dikheraetheria le dinyakwa di fihleletšwe, o ka dumelelwa go kleima bakeng sa Kgoketšo y
- Motšhelo wa Khiro. Lebelela ge e ba o a amega.
- Total Payable – palo ye e swanetšego go lefelwa go SARS, ge go hlokega.
1. Tlhakantšho ya Motšhelo wa Meputso
- PAYE Liability – Tlatša palo moka yeo e swanetšego go abelwa go PAYE.
- SDL Liability – Tlatša palomoka yeo e swanetšego go abelwa go SDL.
- UIF Liability – Tlatša palomoka yeo e swanetšego go abelwa go UIF.
- Payroll Liability – Palo ye tla tlhakantšhwa ka go itiriša. Ke palomoka ya PAYE go tlhakantšhwa le SDL gape le go tlhakantšhwa le UIF yeo e swanetšego go lefelwa.
2. Tlhakantšho ya ETI
Maele a Bohlokwa kudu: Mongmošomo yo a nago le dipušetšo tše šaletšego goba a kolotago SARS tšhelete ka letšatši la mafelelo la kgwedi a ka se dumelelwe go kleima ETI, ka ntle le ge mongmošomo a dirile tumelelano le SARS.
- ETI Brought Forward – Tlatša palo ya tšhelete yeo e Fetišeditšwego pele ya ETI (ETI Carry Forward amount) go tšwa kgweding ya go feta.
Ka kgopelo lemoga:
- Palo ya tšhelete yeo e fetišeditšwego pele bakeng sa Matšhe (nako ya 03) le Setemere (nako ya 09) e swanetše go ba lefela (0) ka mehla.
- Tšhelete e šetšego e ka fetišetšwa pele go kgwedi e latelago, ge ETI:
- E feta PAYE yeo e swanetšego go lefelwa mo kgweding yeo.
- E be e hwetšagala, eupša ga se ya gogwa go tšwa go PAYE ya kgwedi yeo.
- Moo mongmošomo a sa dumelelwego go kleima ETI ka lebaka la go se obamele go lefela motšhelo, mohlala: dipušetšo tša motšhelo tše di tlhaelago goba sekoloto, bjalo le bjalo, palo ya tšhelete e dumelelwago e ka fetišetšwa pele go nako e tlang go fihlela ge mongmošomo a obamela tefelo ya motšhelo gape.
Maele a Bohlokwa kudu: Mongmošomo o tla fiwa dikgwedi tše tshela go phošolla go se obamele tefelo ya motšhelo, gomme se se tla mo dumelela go kleima ETI ka nako ya poelanyo ya dipuku. Ge eba mongmošomo o sa ntše a sa obamele tefelo ya motšhelo, mongmošomo a ka se kgone go dumelelwa go kleima ETI (ya nako e fetilego ya poelanyo ya dipuku) Gomme tšhelete ye e ka se hwetšagale.
- ETI Calculated – Tlatša palomoka ya ETI yeo o swanetšego go e hwetša ya kgwedi yeo.
Maele a Bohlokwa kudu: Lebelela tshedimošo e ntši go Ka fao Kgoketšo ya Motšhelo wa Khiro (ETI) o šomago le go tlhakantšha tšhelete ya ETI yeo o swanetšego go e hwetša.
- ETI Utilised – Tlatša palomoka ya tšhelete ya ETI yeo e swanetšego go dirišwa kgweding yeo.
Maele a Bohlokwa kudu:
- Ge eba ETI e Dirišitšwego e feta dikoloto tša gago tša PAYE kgweding e itšeng, nett PAYE e tlo ba lefela (R0), ke gore, nett PAYE e ka se be palo ya lefela yeo mafelelong e bago khrediti.
- Palo ye ya tšhelete e ka se fete ETI e Fetišeditšwego Pele go tlhakantšhwa le ETI e Tlhakantšhitšwego ya kgwedi e itšeng.
- Ge eba mongmošomo ga a obamele tefelo ya motšhelo, palo ya ETI e Dirišitšwego e ka dirišwa fela mo kgweding yeo mongmošomo a obametšego tefelo ya motšhelo gape gomme a se lefelwe go tloga morago.
- ETI Carry Forward – Palo ye ya tšhelete e tlhakantšhwa ka go itiriša. E tla ba palo ya kgwedi e latelago ya ETI e Fetišeditšwego pele e swanetšego go tlatšwa gomme ke ETI e Fetišeditšwego Pele go tlhakantšhwa le ETI e Tlhakantšhitšwego ka fase ga ETI e Dirišitšwego.
- Payment Reference No. – Nomoro ye e dirilwe ke SARS gomme e tla tlatšwa ge EMP201 e ntšhitšwe.
- Payment period – Sekgoba se se tlatšwa ke SARS ka PRN ya maleba ya nako yeo.
3. Palomoka yeo e Lefelwago
- PAYE Payable – Palo ye e tlhakantšhwa ka mokgwa wa go itiriša. Ke Sekoloto ya PAYE ka fase ga ETI e Dirišitšwego.
- SDL Payable – Palo ye e tlhakantšhwa ka go itiriša
- UIF Payable – Palo ye e tlhakantšhwa ka go itiriša
- Penalty & Interest – Tlatša palomoka ya tšhelete yeo e swanetšego go abelwa go dikotlo & ditswala tša kgwedi e itšeng.
Maele a Bohlokwa kudu:
- Palo ye e swanetše go swana le palo yeo e laeditšwego go Setatamente sa Sekoloto sa Mongmošomo (EMPSA).
- Mongmošomo yo a amogelago ETI bakeng sa mošomi yo a sa amegego, o tla lefela kotlo ya 100% ya ETI a e hweditšego ya mošomi yoo.
- Total Payable – Palo ye ya tšhelete e tlhakantšhwa ka go itiriša
5. KGOKETŠO YA MOTŠHELO WA KHIRO (ETI)
Go kgona go kleima ETI, se se nyakegago kudu ke gore mongmošomo a se be le dipušetšo tša motšhelo tše tlhaelelago goba a se be le sekoloto le SARS.
Tlatša Y (Ee) goba N (Aowa).
Maele a Bohlokwa kudu: Ge e ba N (Aowa) e kgethilwe, molaetša wa temošo o tlo tšwelela gomme o eletša gore o ka se kgone go kleima ETI.
6. TSHEDIMOŠO YA SETSEBI SA MOTŠHELO (ge eba go a hlokega)
- Ge setsebi sa motšhelo se tlatša le go romela EMP201, karolo ye e swanetše go tlatšwa:
- Nomoro ya go Ingwadiša ya Setsebi sa Motšhelo
- Nomoro ya mogala ya Setsebi sa Motšhelo.
7. TAODIŠO
- Karolo ye e gapeletša go tlatšwa gomme e swanetše go tlatšwa.
Maele a Bohlokwa kudu: Leina la tirišo la go tsena le phasewete di tšewa bjalo ja tshaeno ya mokgwa wa elektroniki.


text:
Na re Swanetše go Rapela Diswantšho?
Karabo ya Beibele
Aowa, ga se ra swanela go rapela diswantšho. Ge New Catholic Encyclopedia e hlalosa melao yeo Modimo a e neilego setšhaba sa Isiraele, e re: “Go tšwa go dipego tše di fapafapanego tša Beibele, go molaleng gore borapedi bja therešo bja Modimo ga bo diriše diswantšho.” Ela hloko ditemana tše tša Beibele:
“O se ke wa itirela seswantšho se se betlilwego goba sebopego sa selo seo se swanago le selo le ge e le sefe seo se lego godimo magodimong goba seo se lego tlase lefaseng goba seo se lego ka meetseng ka tlase ga lefase. O se ke wa di khunamela goba wa gokeletšwa go di hlankela, gobane nna Jehofa Modimo wa gago ke Modimo yo a nyakago boineelo bjo bo feletšego.” (Ekisodo 20:4, 5) Ka ge Modimo a nyaka “boineelo bjo bo feletšego,” ga a kgahlišwe ke ge re mo rapela ka diswantšho, medingwana, dihlwadieme goba maswao.
“Nka se abelane tumišo ya ka le diswantšho.” (Jesaya 42:8, Easy-to-Read Version) Modimo o hloile bao ba mo rapelago ka diswantšho. Ge ba bangwe ba Baisiraele ba be ba leka go mo rapela ka seswantšho sa namane, Modimo o ile a re ba dirile “sebe se se šišimišago.”—Ekisodo 32:7-9, Easy-to-Read Version.
“Ga se ra swanela go nagana gore Modimo o swana le gauta, silifera goba leswika, go swana le selo se se betlilwego ka bokgabo le go thalwa ke motho.” (Ditiro 17:29) Ka go se swane le borapedi bja boheitene, bjoo gantši bo dirišago diswantšho tšeo di “betlilwego ka bokgabo le go thalwa ke motho,” Bakriste ba swanetše go “sepela ka tumelo, e sego ka go bona,” go etša ge Beibele e bolela.—2 Bakorinthe 5:7.
“Itišeng go medingwana.” (1 Johane 5:21) Taelong yeo e neilwego setšhaba sa Isiraele le Bakriste, Beibele e pepentšha maaka a thuto ya gore Modimo o dumela re mo rapela ka diswantšho le maswao a bodumedi.
Ithute ka mo go oketšegilego
Ke ka Baka La’ng Dihlatse tša Jehofa di sa Diriše Sefapano Borapeding bja Tšona?
Gaešita le ge re le Bakriste, ga re diriše sefapano borapeding bja rena. Ka baka la’ng?
Na Jesu o Hwetše Sefapanong?
Batho ba bantši ba lebelela sefapano e le leswao la Bokriste. Na re swanetše go se diriša ge re rapela?
Emela Borapedi bja Therešo ka go Tia
Ke ditlhohlo dife tšeo o ka lebeletšanago le tšona ge o boledišana ka ditumelo tša gago go ba bangwe? O ka dira bjang se ntle le go ba kgopiša?


text:
Ditaba tsa go Bafala tsa go tšwa ga Modimo!
Ditaba tso tsa go bafala tsa go tšwa ga Modimo ke difeng? Ke ntaba di tshepega? Pukunyana yowa ye fetola diputsiso tsa go tlwaelega tsa Baebele.
Bona tso pukunyana yowa ye nyoko go gelepang ka tsona ša
Pukunyana yo ye nyoko go thuša kela go go gelepa gore tso o di tšhutang Lentsung la Modimo, e leng Baebele, di go natefele. Bona gore o ka berekisa byang Baebele yago go segela mangwalong.
Ditaba tsa go Bafala ke Ying?
Tšhuta gore ditaba tsa go bafala tsa go tšwa ga Modimo ke ying, ke ntaba di yakgoswa le gore o tshwanele o make ying.
Modimo ke Mang?
Ayitsano Modimo o na le lebitso kela go tihlopa ka rune?
Nje ke Nnete Gore Ditaba tso tsa go Bafala di tšwa ga Modimo?
Re ka tshepa byang gore Baebele ya resa?
Jeso Kreste ke Mang?
Tšhuta gore Jeso o hwele ying, go lepolla ke ying le gore Jeso o maka ying gana byalo.
Mara Modimo o Tikemisele Ying ka Lefase lo?
Baebele ye hlayisa tso Modimo a tikemiseleng tsona ka lefase lo, le gore go hlopega go nyoko fela neng le tsa gore bokamotshwana bo nyoko leyela batho ying.
Ayitsano re Tshwanele re Nape re Lebala ka bo ba Hlokofeleng?
Ke ying so se makegang mo re hwa? Ayitsano re nyoko tsoga re ba bonne fote bo re ba ratang ba gore ba hwile?
Mmušo wa Modimo ke Ying?
Ke mang kgoši ya Mmušo wa Modimo, Mmušo wo o nyoko segelela ying?
Ke Ntaba Modimo a re Lesa re Hlopega?
Dilo tsa go befa di thomme byang, gona ke ntaba Modimo a sa di tlose? Ayitsano mohlopego wo nyoko tsoga o fediye?
O ka Maka Byang Gore Mutšing Wago go Jabodise?
Jehova ke Modimo wa go jabola, le yene o nyaka gore mitši ye jabole. Tikwele mo Baebele ye kgala banna, basadi, batswadi le bana.
O ka bo Tšiba Byang Bodumedi bya Nnete?
O ka bo tšiba byang bodumedi bya nnete? Bona tso di šupetsang bodumedi bya nnete.
Melawo ya Baebele ye re Thuša ka Ying?
Jeso o hlayisiye gore ke ntaba re nyaka melawo le gore wo mogolo mo ga yona ke wofeng.
O ka Šutela Thina ga Modimo Byang?
Tikwele gore nje Modimo o theetsela dithapelo ka moka, gore re tshwanele re rapele byang le gore re ka maka byang mo re nyaka go šutela thina gage.
Ditaba tsa go Bafala ka Bodumedi ke tsa Gore ke Ying?
Nje go nyoko tsoga go makegiye gore batho ba gahlane ba rapele Modimo ka wweši?
Ke Ntaba Modimo a na le Mokgahlo?
Baebele ye bolabola ka mokg’o Bakreste ba thomeng ka gona le gore ba kgobaketsiwwe byang.
Ke Ntaba o sa Tshwanela go Sologa?
Mo o tšiba Modimo le Lentsu lage, ba bangwana ba nyoko thušega byang? Ke bonghane bya mohlobo mang byo o ka bang nabyo le Modimo?